“An bunga kan liwanag gabos na klase nin karahayan asin katanosan patin katotoohan.”—EFESO 5:9.\n1. Paano ipinaheheling kan minilyon ngonyan na sinda minaoyon sa Salmo 31:19?\nAN PINAKADAKULANG karahayan na puedeng gibohon nin siisay man na tawo iyo an pamurawayon si Jehova. Ngonyan, minilyon an naggigibo kaini paagi sa pag-omaw sa Dios huli sa saiyang karahayan. Bilang maimbod na mga Saksi ni Jehova, kita bilog na pusong minaoyon sa salmista na nag-awit: “Kanigoan kadakula kan saimong karahayan, na saimong iningatan para sa mga natatakot sa saimo!”—Salmo 31:19.\n2, 3. Ano an puedeng mangyari kun an satong paggibo nin mga disipulo dai suportado nin marahay na gawe-gawe?\n2 An reberensial na takot ki Jehova nagmomotibar sa sato na omawon sia huli sa saiyang karahayan. Pinahihiro man kita kaiyan na ‘irukyaw si Jehova, omawon sia, asin ipaisi an kamurawayan kan saiyang paghade.’ (Salmo 145:10-13) Iyan an dahelan na kita maigot na nakikikabtang sa paghuhulit kan Kahadean asin paggibo nin mga disipulo. (Mateo 24:14; 28:19, 20) Siempre, an satong paghuhulit dapat na suportado nin marahay na gawe-gawe. Ta kun dai, makatatao kita nin katuyawan sa banal na ngaran ni Jehova.\n3 Dakol na tawo an naghihingakong nagsasamba sa Dios, alagad an saindang gawe-gawe bakong komporme sa mga pamantayan na yaon sa saiyang ipinasabong na Tataramon. Mapadapit sa nagkapira na dai minagawe sono sa saindang mga paghihingako na sinda naggigibo nin marahay, si apostol Pablo nagsurat: “Ika daw na nagtotokdo sa iba, dai nagtotokdo sa saimong sadiri? Ika, na naghuhulit na ‘Dai maghabon,’ naghahabon ka? Ika, na nagsasabing ‘Dai magsambay,’ nananambay ka? . . . ‘An ngaran nin Dios pinaglalanghadan dahel sa saindo sa tahaw kan mga nasyon’; siring sa nasusurat.”—Roma 2:21, 22, 24.\n4. Ano an epekto kan marahay na gawe-gawe niato?\n4 Imbes na tawan nin katuyawan an ngaran ni Jehova, pinagmamaigotan ta na pamurawayon iyan paagi sa marahay na gawe-gawe niato. May positibong epekto ini sa mga nasa luwas kan Kristianong kongregasyon. Sarong bagay, nakatatabang iyan sa sato na patunongon an mga nagtutumang sa sato. (1 Pedro 2:15) Orog na mahalaga, an marahay na gawe-gawe niato nakadadagka sa mga tawo pasiring sa organisasyon ni Jehova, na binubuksan an dalan tanganing sinda magpamuraway sa saiya asin magkamit kan buhay na daing katapusan.—Gibo 13:48.\n5. Anong mga hapot an maninigo tang estudyaran ngonyan?\n5 Huling kita bakong sangkap, paano niato malilikayan an gawe-gawe na malapastangan ki Jehova asin makasisingkog sa mga naghahanap kan katotoohan? Iyo nanggad, paano kita magigin mapanggana sa pagpaheling nin karahayan?\nSarong Bunga kan Liwanag\n6. Ano an nagkapira sa “daing pakinabang na mga gibo nin kadikloman,” alagad anong bunga an maninigo na risang-risa sa mga Kristiano?\n6 Bilang nagdusay na mga Kristiano, igwa kita nin sarong bagay na nakatatabang sa sato na malikayan an “daing pakinabang na mga gibo nin kadikloman.” Kabale digdi an mga gibong naglalapastangan sa Dios na arog kan pagputik, paghabon, mapanlibak na pagtaram, daing datang orolay manongod sa sekso, makasusupog na gawe-gawe, bastos na sorobahan, asin pagbuburat. (Efeso 4:25, 28, 31; 5:3, 4, 11, 12, 18) Imbes na mapalabot kita sa siring na mga gibo, kita ‘padagos na naglalakaw bilang mga aki nin liwanag.’ Si apostol Pablo nagsasabi na “an bunga kan liwanag gabos na klase nin karahayan asin katanosan patin katotoohan.” (Efeso 5:8, 9) Kaya paagi sa paglakaw sa liwanag na kita padagos na nakapaheheling nin karahayan. Alagad anong klaseng liwanag ini?\n7. Ano an dapat niatong gibohon tanganing padagos na ikapaheling an bunga nin karahayan?\n7 Sa ibong kan pagkabakong sangkap niato, makapaheheling kita nin karahayan kun kita malakaw sa espirituwal na liwanag. “An saimong tataramon ilawan sa sakong bitis, asin liwanag sa sakong dalan,” an inawit kan salmista. (Salmo 119:105) Kun boot niatong padagos na ipaheling “an bunga kan liwanag” paagi sa “gabos na klase nin karahayan,” dapat na pirme niatong aprobetsaran an espirituwal na liwanag na yaon sa Tataramon nin Dios, na maingat na sinisiyasat sa Kristianong mga publikasyon, asin regular na tinotokar sa satong mga pagtiripon para sa pagsamba. (Lucas 12:42; Roma 15:4; Hebreo 10:24, 25) Kaipuhan man na tawan ta nin espesyal na atension an halimbawa asin katokdoan ni Jesu-Cristo, “an ilaw kan kinaban” asin ‘an ladawan kan kamurawayan ni Jehova.’—Juan 8:12; Hebreo 1:1-3.\nSarong Bunga kan Espiritu\n8. Taano ta ikapaheheling niato an karahayan?\n8 An espirituwal na liwanag daing duda na tinatabangan kitang ipaheling an karahayan. Dugang pa, ikinapaheheling ta an kualidad na ini huli ta ginigiyahan kita kan banal na espiritu, o puersa aktiba nin Dios. An karahayan kabtang kan “bunga kan espiritu.” (Galacia 5:22, 23) Kun susunodon ta an paggiya kan banal na espiritu ni Jehova, paluluwason kaiyan sa sato an marahayon na bunga kaiyan na karahayan.\n9. Paano kita puedeng humiro kaoyon kan mga tataramon ni Jesus na nakasurat sa Lucas 11:9-13?\n9 An makosog na pagmawot niato na paogmahon si Jehova paagi sa pagpaheling kan bunga kan espiritu na karahayan maninigo na magpahiro sa sato na humiro kaoyon kan mga tataramon ni Jesus: “Padagos kamong maghagad, asin iyan itatao sa saindo; padagos kamong maghanap, asin iyan makukua nindo; padagos kamong magtoktok, asin iyan bubukasan para sa saindo. Huli ta an gabos na naghahagad nag-aako, asin an gabos na naghahanap nakakakua, asin sa gabos na nagtotoktok iyan bubukasan. An totoo, siisay na ama dian sa saindo an, kun an saiyang aki humagad nin sira, tibaad tawan sia nin halas imbes na sira? O kun sia humagad man nin sogok, matao sa saiya nin amamatak? Kun siring, kun kamo, minsan [bakong sangkap asin sa siring medyo] maraot, tataong magtao nin marahay na mga regalo sa saindong mga aki, gurano pa daw an Ama sa langit na dai magtao nin banal na espiritu sa mga naghahagad sa saiya!” (Lucas 11:9-13) Sunodon ta an hatol ni Jesus paagi sa pagpamibi para sa espiritu ni Jehova tanganing padagos niatong ikapaheling an bunga kaiyan na karahayan.\n“Padagos na Giboha an Marahay”\n10. Anong mga aspekto kan karahayan ni Jehova an sinisitar sa Exodo 34:6, 7?\n10 Paagi sa espirituwal na liwanag gikan sa Tataramon nin Dios asin sa tabang kan banal na espiritu nin Dios, kita ‘makakapadagos na gibohon an marahay.’ (Roma 13:3) Paagi sa regular na pag-adal sa Biblia, paorog nang paorog na nanonodan niato an manongod sa kun paano niato aarogon an karahayan ni Jehova. Ipinaliwanag kan sinundan na artikulo an mga aspekto kan karahayan nin Dios na sinitar sa deklarasyon ki Moises na nakasurat sa Exodo 34:6, 7, na dian satuyang mababasa: “Jehova, Jehova, Dios na maheherakon asin maugayon, maluway sa pagkaanggot asin mayaman sa mamomoton na kabootan asin katotoohan, nagpapadanay nin mamomoton na kabootan para sa rinibo, na nagpapatawad sa sala asin paglapas patin kasalan, alagad dai nanggad sia magpapalibre sa padusa.” An maingat na pagsiyasat sa mga kapahayagan na ini kan karahayan ni Jehova matabang sa sato na ‘padagos na gibohon an marahay.’\n11. Ano an maninigong magin epekto sa sato kan pakaaram na si Jehova maheherakon asin maugayon?\n11 Ipinapaaram sa sato kan deklarasyon na ini nin Dios an pangangaipo na arogon si Jehova paagi sa pagigin maheherakon asin maugayon. “Maogma an mga maheherakon,” sabi ni Jesus, “huli ta sinda man magkakamit nin pagkaherak.” (Mateo 5:7; Lucas 6:36) Sa pakaaram na si Jehova maugayon, kita napahihiro na magin maugayon asin marahay sa satong pagtratar sa iba, kabale an mga hinuhulitan niato. Kaoyon ini kan hatol ni Pablo: “An saindo logod na pagtaram danay na igwa nin pagkamaugayon, na tinimplahan nin asin, tanganing maaraman nindo kun paano kamo dapat na sumimbag sa lambang saro.”—Colosas 4:6.\n12. (a) Huling an Dios maluway sa pagkaanggot, paano an maninigo na magin pagtratar niato sa iba? (b) An mamomoton na kabootan ni Jehova nagmomotibar sa sato na gumibo nin ano?\n12 Huling an Dios maluway sa pagkaanggot, an satong pagmawot na ‘padagos na gibohon an marahay’ nagpapahiro sa sato na tioson an saradit na pagkukulang nin mga kapagtubod asin magkonsentrar sa saindang marahay na mga kualidad. (Mateo 7:5; Santiago 1:19) An mamomoton na kabootan ni Jehova nagmomotibar sa sato na magpaheling nin maimbod na pagkamoot, dawa sa pinakamasakit na mga kamugtakan. Kawiliwiling marhay nanggad ini.—Talinhaga 19:22.\n13. Paano kita maninigong humiro tanganing ipabanaag na si Jehova ‘mayaman sa katotoohan’?\n13 Huling an satong langitnon na Ama ‘mayaman sa katotoohan,’ pinagmamaigotan niato na ‘irekomendar an satong sadiri bilang mga ministro nia paagi sa pagtaram nin totoo.’ (2 Corinto 6:3-7) Kabale sa pitong bagay na ikinauuyam nin makuri ni Jehova an “putikon na dila” asin “an putikon na saksi na nagtataram nin mga kaputikan.” (Talinhaga 6:16-19) Kaya an satong pagmawot na paogmahon an Dios an nagpapahiro sa sato na ‘haleon an kaputikan asin magtaram nin katotoohan.’ (Efeso 4:25) Nungka logod na mangyari na dai kita magpaheling nin karahayan sa mahalagang marhay na paaging ini.\n14. Taano ta maninigo kitang magin mapagpatawad?\n14 An deklarasyon nin Dios ki Moises maninigo man na magmotibar sa sato na magin mapagpatawad, ta si Jehova andam na magpatawad. (Mateo 6:14, 15) Siempre, talagang pinadudusahan ni Jehova an daing pagsolsol na mga parakasala. Kun siring dapat niatong suportaran an saiyang mga pamantayan nin karahayan kun dapit sa pagpapadanay kan espirituwal na kalinigan kan kongregasyon.—Levitico 5:1; 1 Corinto 5:11, 12; 1 Timoteo 5:22.\n“Magmaan Kamong Marhay”\n15, 16. Paano an hatol ni Pablo na nakasurat sa Efeso 5:15-19 nagtatabang sa sato na magpadagos sa paggibo nin karahayan?\n15 Tanganing padagos na makapaheling nin karahayan sa ibong kan karatan na nakapalibot sa satuya, kaipuhan na kita mapano nin espiritu nin Dios asin magmaan sa satong paglakaw. Huli kaiyan, sinadol ni Pablo an mga Kristiano sa Efeso: “Magmaan kamong marhay na an saindong paglakaw bakong siring sa mga mangmang kundi siring sa mga madonong, na tinutubos an angay na panahon para sa saindo man sana, huli ta an mga aldaw maraot. Kaya dai na kamo magin bakong makatanosan, kundi padagos na saboton kun ano an kabotan ni Jehova. Siring man, dai kamo maburat sa arak, na dian igwa nin karigsokan, kundi padagos kamong mapano nin espiritu, na nag-oorolay-olay sa mga salmo asin mga pag-omaw sa Dios patin espirituwal na mga awit, na nag-aawit asin inaakompanyaran an saindong sadiri nin musika sa saindong puso ki Jehova.” (Efeso 5:15-19) An hatol na ini seguradong angay para sa sato sa delikadong huring mga aldaw na ini.—2 Timoteo 3:1.\n16 Tanganing padagos na makagibo kita nin karahayan, dapat kitang magmaan na marhay na an paglakaw niato magin siring sa mga naggigibo nin diosnon na kadonongan. (Santiago 3:17) Dapat niatong likayan an grabeng mga kasalan asin dapat na mapano nin banal na espiritu, na tinotogotan an satong sadiri na giyahan kaiyan. (Galacia 5:19-25) Paagi sa pag-aplikar kan espirituwal na pagtotokdo na itinatao sa Kristianong mga pagtiripon, asamblea, asin kombension, kita padagos na makagigibo kan marahay. Puede man na ipagirumdom sa sato kan mga tataramon ni Pablo sa mga taga Efeso na sa kadaklan kan satong mga pagtiripon para sa pagsamba, kita nakikinabang sa satong odok sa pusong pag-awit nin “espirituwal na mga awit”—na an dakol kaiyan nagtotokar dapit sa espirituwal na mga kualidad, arog kan karahayan.\n17. Kun an saindang mga kamugtakan nakakaolang sa sainda sa pag-atender nin regular sa mga pagtiripon, sa ano makasisierto an mga Kristiano na may grabeng helang?\n17 Kumusta man an satong mga kapagtubod na dai nakakaatender nin regular sa Kristianong mga pagtiripon dahel sa seryosong pabalikbalik na helang? Tibaad makamate sinda na biyong pinanluluyahan nin boot huli ta dai sinda pirmeng nakasasamba ki Jehova na direktang kaibanan an saindang espirituwal na mga tugang na lalaki asin babae. Alagad makasisierto sinda na nasasabotan ni Jehova an saindang kamugtakan, papagdadanayon sinda sa liwanag, tatawan sinda nin banal na espiritu nia, asin tatabangan sinda na padagos na makagibo kan marahay.—Isaias 57:15.\n18. Ano an matabang sa sato na padagos na makapaheling nin karahayan?\n18 An padagos na pagpaheling nin karahayan naghahagad na maanan niato kun sairisay an satong kairiba asin rumayo sa mga “mayong pagkamoot sa karahayan.” (2 Timoteo 3:2-5; 1 Corinto 15:33) An pag-aplikar kan siring na hatol nagtatabang sa sato na likayan na ‘mapamondo an banal na espiritu nin Dios’ paagi sa paghiro nin kontra sa paggiya kaiyan. (Efeso 4:30) Dugang pa, kita natatabangan na magibo an marahay kun kita dayupot na makikiasosyar sa mga an buhay nagtatao nin ebidensia na sinda namomoot sa karahayan asin ginigiyahan kan banal na espiritu ni Jehova.—Amos 5:15; Roma 8:14; Galacia 5:18.\nAn Karahayan Nagbubunga nin Marahay na mga Resulta\n19-21. Magsaysay nin mga eksperyensia na nagpapaheling kan epekto nin pagpaheling nin karahayan.\n19 An paglakaw sa espirituwal na liwanag, pagsunod sa paggiya kan espiritu nin Dios, asin pagmamaan sa satong paglakaw matabang sa sato na malikayan an maraot asin ‘padagos na gibohon an marahay.’ Ini man puedeng magbunga nin marahay na mga resulta. Horophoropa an eksperyensia ni Zongezile, saro sa mga Saksi ni Jehova sa Aprika del Sur. Kan paduman na sia sa eskuelahan sarong aga, bineripikar nia an kantidad kan saiyang sadit na deposito sa bangko. An papeletang nagluwas sa automatic teller machine sala an kantidad na ipinaheling na sobra nin R42,000 ($6,000, E.U.). An sarong guardia sa bangko asin an iba pa sinadol sia na widrohon an kuarta asin ideposito iyan sa ngaran nia sa ibang bangko. Solamente an mag-agom na Saksi na kaibanan nia sa harong an nagtao nin komendasyon sa saiya sa dai nia pagwidro nin ano man na kantidad.\n20 Kan sunod na aldaw nin trabaho, irineport ni Zongezile sa bangko an sala. Nadiskobre na an numero kan deposito nia kaagid kan numero nin sarong mayaman na negosyante na nasala sa pagdeposito sa salang numero. Huling napangalas na dai ginamit ni Zongezile an ano man na kantidad kan kuartang ini, hinapot sia kan negosyante: “Ano an relihion mo?” Ipinaliwanag ni Zongezile na sia saro sa Mga Saksi ni Jehova. Sia may init na tinawan nin komendasyon kan mga opisyal kan bangko, na nagsabi: “Kutana an gabos na tawo kapareho kaonesto kan Mga Saksi ni Jehova.” Totoo nanggad, an mga gibo nin pagkaonesto asin karahayan puedeng magpahiro sa iba na pamurawayon si Jehova.—Hebreo 13:18.\n21 An mga gibo nin karahayan dai man kaipuhan na magin pambihira tanganing magkaigwa nin marahay na epekto. Sa pag-ilustrar: An sarong hoben na Saksi na naglilingkod bilang bilog na panahon na paraebanghelyo sa saro kan mga isla kan Samoa kinaipuhan na magduman sa lokal na ospital. An mga tawo naghahalat na magpaheling sa doktor, asin nariparo kan Saksi na an kasunod niang may edad nang babae nanluluyang marhay. Iinareglo nia na an babae na an maenot sa saiya tangani na maasikaso tolos ini. Sa sarong pangyayari pakalihis kaidto, nanuparan kan Saksi an may edad nang babaeng ini sa saod. Natandaan sia kan babae asin an saiyang marahay na ginibo sa ospital. “Aram ko na ngonyan na an mga Saksi ni Jehova talagang namomotan an saindang kapwa,” an sabi kaini. Baga man kan dati dai sia naghihimate sa mensahe kan Kahadean, an karahayan na ipinaheling sa saiya kan Saksi nagkaigwa nin marahay na epekto. Inako kaini an alok na pag-adal sa Biblia sa harong asin nagpoon na kumua nin kaaraman sa Tataramon nin Dios.\n22. Ano an sarong nangorognang mahalagang paagi na ‘padagos na magibo an marahay’?\n22 Posibleng marhay na may ikasasaysay kamong mga eksperyensia na nagpapaheling kan kahalagahan nin pagpaheling nin karahayan. An sarong nangorognang mahalagang paagi na ‘padagos na magibo an marahay’ iyo an pagkaigwa nin regular na kabtang sa pagbalangibog kan maogmang bareta kan Kahadean nin Dios. (Mateo 24:14) Logod na padagos kitang makikabtang nin maigot sa may pribilehiong aktibidad na ini, sa pakaaram na ini sarong paagi nin paggibo nin marahay, nangorogna sa mga naghihimate. An pinakamahalaga, an satong ministeryo asin marahay na gawe-gawe nagpapamuraway ki Jehova, an mismong pinakagikanan nin karahayan.—Mateo 19:16, 17.\nPadagos na ‘Gumibo kan Marahay’\n23. Taano ta marahay na gibo an Kristianong ministeryo?\n23 An satong ministeryo daing duda na sarong marahay na gibo. Iyan puedeng magresulta sa kaligtasan niato asin kan mga naghihinanyog sa mensahe kan Biblia asin sa siring makalakaw sinda sa dalan na pasiring sa buhay na daing katapusan. (Mateo 7:13, 14; 1 Timoteo 4:16) Kun siring, kun kita napapaatubang sa mga desisyon, an pagmawot na gumibo kan marahay puede nanggad na pahiroon kita na ihapot sa satong sadiri: ‘Paano makakaapektar an desisyon na ini sa sakong paghuhulit kan Kahadean? Talaga daw na marahay an iniisip kong gibohon? Makatatabang daw iyan sa sako sa pagtabang sa iba na akoon an “daing katapusan na maogmang bareta” asin magkaigwa nin dayupot na relasyon ki Jehova Dios?’ (Kapahayagan 14:6) Dakulang kaogmahan an ibubunga nin desisyon na nagsusuportar sa intereses kan Kahadean.—Mateo 6:33; Gibo 20:35.\n24, 25. Ano an nagkapirang paagi nin paggibo nin marahay sa kongregasyon, asin sa ano kita makasisierto kun kita padagos na magpapaheling nin karahayan?\n24 Nungka niatong menoson an kapakipakinabang na mga epekto nin karahayan. Padagos niatong ikapaheheling an kualidad na ini paagi sa pagsuportar sa Kristianong kongregasyon asin paggibo kan makakaya niato sa pag-asikaso kan intereses asin ikararahay kaiyan. Sierto nanggad na naggigibo kita nin marahay kun kita regular na nag-aatender asin nakikikabtang sa Kristianong mga pagtiripon. An mismong presensia niato nagpaparigon sa boot kan mga kapwa parasamba, asin an inandam na marhay na mga komento niato nagpapakosog sa sainda sa espirituwal. Naggigibo man kita nin marahay kun ginagamit ta an satong mga rekurso sa pagmantener kan Kingdom Hall asin kun nagtatabang kita sa tamang pag-asikaso kaiyan. (2 Hade 22:3-7; 2 Corinto 9:6, 7) Tunay nanggad, “mantang igwa kita nin marahayrahay na panahon para kaiyan, gumibo kita kan marahay sa gabos, alagad orog na sa mga may relasyon sa sato sa pagtubod.”—Galacia 6:10.\n25 Dai niato puedeng antisiparon an lambang situwasyon na magkakaipo nin pagpaheling nin karahayan. Kun siring, mantang kita napapaatubang sa bagong mga angat, hanapon ta an kaliwanagan sa Kasuratan, mamibi para sa banal na espiritu ni Jehova, asin gibohon an satong pinakamakakaya na otobon an saiyang marahay asin sangkap na kabotan. (Roma 2:9, 10; 12:2) Makakokompiar kita na bebendisyonan kita nin abunda ni Jehova mantang kita padagos na nagpapaheling nin karahayan.\n• Paano niato magigibo an pinakadakulang karahayan?\n• Taano an karahayan ta inaapod na sarong “bunga kan liwanag”?\n• Taano an karahayan ta inaapod na sarong “bunga kan espiritu”?\n• An marahay na gawe-gawe niato igwa nin anong epekto?\nTinatabangan kita kan Tataramon nin Dios asin kan saiyang banal na espiritu na magpaheling nin karahayan\nAn pagpaheling nin karahayan nagbubunga nin marahay na mga resulta\nI-share I-share Padagos na Magpaheling nin Karahayan


VP Robredo para presidente\nInako ni Bise Presidente Line Robredo sa mga miembros kan media sa Ciudad nin Naga na dai niya hinahale an posibleng pagcandidato bilang presidente sa maabot na presidential elections sa taon 2022.\n‘‘Kun iyan an destiny’’ puedeng mangyari mala ngani dai man siya nag-ambisyon na maging bise presidente napalaban sa eleksyon sagcod na nanggana. Alagad sa ngonian amay pang andaman asin trabajo muna an saiyang prioridad, sabi pa.\nSi Robredo yaon kasoodma sa Ciudad nin Naga sa ginibong asemblia kan mga volunteers sa mga candidato kan otso diretso kan nakaaging midterm elections asin siya an naging bisita sa pag-organisar sa grupo bilang Bunyog Bikol.\nMagigirumduman an bise presidente dai man nag-ambisyon na magcandidatong congresswoman sa tercer distrito kan Camarines Sur alagad pigtulod siya kan partido liberal para sa pagkakaburongyog kan partido.\nNangyari liwat kan hagadon sa saiya kan LP na maging ka-tandem kaidto ni Senador Mar Roxas kan nakaaging presidential election alagad an senador dinaog sa resulta kan pirilian ni Alcalde Rodrigo Duterte na ngonian iyo na an presidente. ‘‘Harayo pa an masunod na presidential elections saka na yan’’


Ward (LDS na Simbahan) - Wikipedia\nWard (LDS na Simbahan)\nSa An Simbahan ni Jesukristo nin mga Banal sa Huring-aldaw, an sarong ward iyo an durudakula sa duwang mga tipo nin lokal na mga kongregasyon (an saditon iyo an branch). An ward pinagpangenotan nin sarong bishop, an katampad nin sarong pastor sa ibang mga relihiyon. Siring sa gabos na pansimbahang kapamayuhan, an bishop an pinagkonsiderang ordinaryon klerigo asin sa arog kaini dae pinagbabayadan. Duwang mga tagapagpayo an masirbe kaiba kan bishop sa pagtabang nin pagpapamahalang katungkulan kan ward asin man magpapangenot kun mayo an bishop. An sarong branch pinapangenotan nin sarong presidente nin branch na puwedeng igwa o mayong nin duwang tagapagpayo, depende sa kadakulaan kan branch.\n1 Historikal na Pinaggigikanan\n2 Mga Ward asin Mga Branches\n2.1.1 Ward para sa Nagsosolo-solong Miyembro\n2.2 Mga Wards sa Kolehiyo/Unibersidad\n2.3 Panlenguwaheng mga Wards\nHistorikal na Pinaggigikanan[liwaton | liwaton an gikanan]\nAn termining ward orihinal na pinag-apod sa mga politikal na subdibisyon kan mga munisipalidad sa Mid-Western United States na kun saen an mga miyembro kan LDS na Simbahan nag-eerok, asin iyo ini an partikular na politikal na organisasyon sa Nauvoo, Illinois kan 1840’s. An mga bishop pinagpangaranan kan mga katungkulan asin responsibilidad sa sarong espesipikong ward na mga boundari kaining mga siyudad, asin sa paglipas nin panahon an indibidwal na mga kongregasyon pinagkahulugan kaining mga boundari. Pagkatapos kan Eksodo nin mga Mormons pasiring sa Utah, an kaparehong terminolohiya iyo an pinagpreserba sa pag-eestablisa kan mga komunidad sa kabilugan kan sulnupang parte kan Estados Unidos nin Amerika. Baya sa gibo, an nagbobotong mga distrito kan nagkapirang mga komunidad nin Utah sige pa an sunod sa historikal na mga boundari kan saindang orihinal na mga LDS na mga kongregasyon. Nin huli sa relihiyosong koneksyon kaining termino, tradisyunal na mga Mormon pioneer na mga komunidad heneralmente dae na naggagamit kan terminong ward sa pagtaong kahulugan sa nagbobotong mga distrito para sa politikal na mga katuyuhan.\nMga Ward asin Mga Branches[liwaton | liwaton an gikanan]\nWards[liwaton | liwaton an gikanan]\nAn sarong ward tipikal na konsistido nin may 200 hanggan 500 na aktibong miyembro kan simbahan na yaon sa laog nin erya na yaon sa irarom nin rasonableng panahon nin pagbibiyahe pasiring sa harong mitingan (“rasonable” minapalaen sa tahaw nin mga nasyon asin rehiyon). An sarong istaka puwedeng pag-organisaron kun igwa nin kisera tolong branche na kadakula nin sarong ward sa kataid na erya. Pagkatapos na an sarong istaka nag-organisa na, an siring sa ward kadakulang mga branches pinag-oorganisa na na magin mga wards. Kun dae nagkaigwa nin awad na mga kongregasyon sa sarong erya na makapagporma nin sarong istaka, sarong distrito (analohiyang minapanungod sa sarong saditon na istaka) iyo an pinagpoporma tanganing magtagahiling sa mga lokal na kongregasyon. Sa mga erya na kun saen igwa nin kadakulaon na mga numro kan mga aktibong miyembro nin simbahan (arog sa Utah, an erya nin sarong ward puwede arog kasadit kan sarong ikaapt o ikalimang parte nin sarong milya kuwadrado.\nKunsoarin na an sarong ward nagin sarong dakulaon an bilang, an ward heograpikal na pagbabangaon. Sa pankagabsan, kun an parehong geographikong kabangaan yaon sa rasonableng panahon sa harong nin mitingan, kaya sinda magmimiting sa kapareho man sanang pagharongon, pero sa magkaibang oras. Haros an pagharongon nin ward pinagdesinyo tanganing akomodaron an sagkod sa tolo o apat na mga ward.\nAn mga indibidwal makakanagbo kun anong ward sinda nag-eerok sa paagi nin pakipag-olay sa sarong lokal na lider o sa paagi nin paggagamit nin harong mitingan na lokador na gamit kan simbahan sa webpage. Ining kagamitan na ini magdedeterminar kun igwa nin mga ward sa mga nagsosolo-solong miyembro (hilnga sa ibaba) o espesyal na lenguwaheng ward na nagsisirbe sa erya.\nWard para sa Nagsosolo-solong Miyembro[liwaton | liwaton an gikanan]\nAn mga Ward para sa nagsosolo-solong miyembro pinagmuntak sa mga erya na igwa nin dakulaon na populasyon nin mga nagsosolo-solong mga miyembro (single adults). Igwa nin duwang klase an single adult ward: Young Single Adult (YSA) ward pinagmuntar para sa solong mga miyembro na may edad 18 hanggan 31, asin Single Adult ward para man sa nagsosolong mga miyembro na labaw sa edad na 31. Iningmga ward nagtatao sa hoben na LDS singles kan oportunidad na magsirbe sa mga opisina kan simbahan. An mga miyembro pinagtutukdoan nin kaparehong mga prinsipyo nin ebanghelyo siring sa sarong regular, o “pamilyang” ward, habang nagreresibe nin atensyon partikular sa saindang espirituwal na mga pangangaipo.\nAn mga Singles Ward naiiba sa bagay na sinda minalabaw sa nagkakapirang iba pang mga regular na mga ward sa heographikong kamugtakan, na minalabaw pa sa boundary kan istaka. An single adult na mga miyembro mapuwedeng magpili na mag-atendir sa singles ward or sa saindang regular na “home” ward; laen pa, an simbahan makusog na pinagtutugutan an regular na pag-atendir kan, asin dae minatugot na ipaglipat an kamiyembrohang rekord sa, regular na ward na iba pa sa saro na kun saen an estaran nin sarong miyembro pinag-asignar.\nMagpoon kaidto iyo ini an sarong doktrinal na mga kinakaipuhanan na an bishop nin sarong ward dapat may agom, ini an lalakeng tipikan na pinagpangapudan gikan sa ibang ward kan istaka kan singles ward. An mga lalake na minapano sa ibang posisyon sa bishopric (duwang tagapagpayo, ehekutibong secretaryo asin saro o dakol na kleriko nin ward) mapuwede man na pagpangapudan gikan sa ibang ward kan estaka o mapuwedeng pangapudan gikan sa mga miyembro kan singles ward. A pinakaprimarang katuyuhan kan sarong Singles ward iyo na makapagtao sa mga miyembro kaini nin pagkakataon na magkahirilingan sa iba man na mga single kan kaibong na seks asin sa pangyayari magka-inagoman. An mga singles sa sarong erya puwedeng makanagbo nin iba man na singles na may kaparehong interes asin mga paniniwala, ginigibo kaining sayon na makanagbo nin sarong agomon. Kadakol sa mga leksiyon asin mga prinsipyo na pinagtutukdo an mapanunungod sa pakikipagrelasyon, pag-aandam para sa paabuton, asin mga responsibilidad na magkakaigwa nin sarong pamilya sa sadire ninda.\nAn mga grupo nin Home Evening iyo an mga grupo para sa young single adults asin ''single adults'' sa An Simbahan ni Jesukristo nin Mga Banal sa Huring-aldaw na iyo ang nakokondukta nin mga aktibidades na kaparehong pinapraktis sa ''Family Home Evening''. Maski na ngani na magkaigwa na nin grupo kan Home Evening na kun saen may mga LDS ward, sinda mas prominente sa mga LDS singles wards. Ang mga grupo minsan pinapamayuhan nin sarong hoben na lalake asin sarong hoben na babaye, pinag-aapod sa gaha na “nanay” asin “tatay” kan Home Evening group.\nYSA wards igwa nin duwang klase: wards para kolehiyo/unibersidad asin iba pa. An pankolehiyo/pan-unibersidad na mga wards iyo an para sa mga young single adults na nag-aatendir nin kolehiyo/unibersidad na kun saen sinda ipinagpamugtak. An ibang YSA wards iyo man an para sa mga young single adults sa sarong erya nin istaka o multi-istakang. Young single adults sa sarong erya na pinagsisirbihan nin sarong YSA ward na nag-aatendir nin kolehiyo/unibersidad pinagtatabangan na mag-atendir sa YSA ward kesa baya sa ward para sa pankolehiyo/pan-unibersidad, pero igwa sindang pagpipilian na mag-atendir sa arinman o baya sa saindang “home” ward. An mga hoben na lalake pinagtatabangan na magsirbe nin sarong misyon or magin 21 anyos an edad bago makibale sa YSA ward. Singles asin YSA wards igwa nin distingktibong mga kultura gabos sa sainda man sadire sadire. An sarong YSA ward pinagladawan sa 2002 sine na may titulong ''The Singles Ward''.\nMga Wards sa Kolehiyo/Unibersidad[liwaton | liwaton an gikanan]\nSa mga kolehiyo asin mga unibersidad na igwang dakulaon na LDS na populasyon, an mga wards pinag-oorganisa sa pagsirbe sa mga pangangaipong espirituwal kan mga estudyante na nag-aatendir sa eskuwelahan na ini. Maski sa luwas kan Utah, sa mga darakulang mga kolehiyo o unibersidad, igwa nin awad na LDS na mga estudyante na makapagporma nin student wards. Sa laog asin sa palibot nin Utah, igwa haros nin awad na mga student wards na pinagporma na tanganing saro o kadakol na mga istaka konsistido sana nin student wards an puwedeng ipagporma. Kunsoarin na saro or kadakol na mga wards an pagpormahon para sa mga estudyante kan sarong kolehiyo or unibersidad, separadong ward an minsan pinagporma para sa mga solo asin may-agom na mga estudyante. Sa arog kaining unibersidad wards asin istake, an ward bishops asin an mga miyembro of the Istaka nin Panguluhan pirmeng pinagpanoan sa paagi nin mga lalake na pinagpangapudan gikan sa kataid na mga istaka.\nPanlenguwaheng mga Wards[liwaton | liwaton an gikanan]\nHaros kapareho kan mga singles wards, an espesyal na foreign-language wards pinagmumuntar sa erya na igwa nin halangkaw na populasyon kan mga immigrante o ibang mga miyembro na an katutubong lengguwahe iba sa lokal na lengguwahe (arog kan kataid sa U.S. military bases). Igwa pa ngani nin “foreign language” wards para sa maluluya an pandangog na mga miyembro. An mga serbisyo pinaggigibo sa kabilugan sa target na foreign language. An siring kaining ward puwedeng pag-apudon na “Spanish ward” o “Chinese ward”, halimbawa. An mga designasyon minapanungod sana sa lengguwaheng pinagtataram, asin bako sa rasa o etnisidad kan mga miyembro na nag-arabot (e.g. mayong “Mexican wards”).\nBranch[liwaton | liwaton an gikanan]\nAn harong mitingan para sa sarong branch sa West Memphis, AR\nSarong kongregasyon na yaon sa laog kan distrito o na ini saditon sana para magin sarong ward an puwedeng pag-organisaron bilang sarong Branch kan Simbahan. An mga Branch puwedeng pag-organisaron sa laog nin istaka, pero an mga ward dae puwedeng pag-organisaron sa laog nin distrito. An mga Branch in sarong distrito kabali sa laog kan hurisdiksyon kan presidente kan misyon. Mga branches puwede man na pagpormahon para sa mga ''single adults'', ''young single adults'' (YSA), foreign-language o ''jail/prison/half-way house'' inmates na kun saen igwa nin pangangaipo para sa arog kaining espesyal na interes pero igwa sanang dikit na mga indibidwal tanganing makapogma nin sarong ward. Siring sa ward, an branch president sarong single adult, YSA, o prison branch na pagpapangapudan gikan sa istaka o distrito na kun saen an branch pinag-organisa. Nin huli sa natura kan prison branches, gabos na mga posisyon nin awtoridad pangangapudan sa luwas kan branch.\nAn ibang branches pinagmuntar sa mga nursing homes na may mga miting na pinaggigibo on-site para sa mga kataowhan na dae makakapagbiyahe pasiring sa sarong harong mitingan. Sa mga branches na ini, an mga liders pinagpapangapudan gikan sa mga lokal na mga istaka.\nAn pinaka-ugat na mga organisasyon (pinag-aapod na mga auxiliaries) in sarong ward na direktang pinaghihiling kan Bishop iyo an Relief Society (an LDS Women’s Organization), an Young Men asin ''Young Women'' na mga organisasyon, an ''Primary'' (an organisasyon nin mga kaarakian) asin an ''Sunday School''. Sa mga branches, ining mga organisasyon iyo an pinagpapano kun igwa nin awad na numero nin mga miyembro na magpano kaining mga posisyon.\nIdtong mga kalalakehan na pinag-ordinahan sa pagkasaserdote pinag-oorganisa na sarong korum sa paagi nin pagkasaserdoteng opisina. An mga opisina kan hababaon o Aaronikong Pagkasaserdote (tipikal na lalake 12 hanggan 18 anyos an edad) pinag-oorganisa asin pinaghihiling kan bishop kan ward (o branch president sa sarong branch). Paminsan, nagkakaigwa nin separadong mga korum para sa mga diyakuno (12 hanggan 13 anyos an edad), paratukdo (14 hanggan 15 anyos an edad) asin pade (16 anyos an edad pataas). An mga opisina kan halangkaw o Pagkasaserdoteng ''Melchizedek'' (''Elders'' asin Halangkaw na mga Pade) na yaon sa indibidwal na mga wards o branches pinagpapayuhan kan Bishop pero pinaghihiling kan Stake President. Sa laog nin mga distrito, an mga opisina kan Pagkasaserdoteng Melchizek sa laog kan indibidwal na mga branches pinagpapayuhan kan Branch President pero pinaghihiling kan District President sa irarom kan direksyon kan Presidente kan Mission. Sa laog nin sarong branch, an mga korum nin pagkasaserdote puwedeng pagpormahon o gabos na mga maykapot nin pagkasaserdote maghihirilingan na magkasararo, siring na pinagtutugot kan bilang kaini.\nAn pagkasaserdote iyo an sentral sa, asin nagtatao nin direksyon sa simbahan asin kan mga auxiliaries kaini. Gabos na mga auxiliaries pinagkokonsiderang kaantabay sa pagkasaserdote. An bishopric, an president kan korum nin mga elders, an lider kan halangkaw na mga mga kapadean maghihirilingan bilang sarong Pagkasaserdoteng Ehekutibong Komite.\nKahiroan nin Banal sa Huring Aldaw\nBranch (Kahiroan nin Banal sa Huring Aldaw)\nErya (LDS na Simbahan)\nPinaghugot gikan sa "https://bcl.wikipedia.org/w/index.php?title=Ward_(LDS_na_Simbahan)&oldid=144471"\nHuring pigliwat an pahinang ini kan 2 Abril 2013, alas 19:13.


Home / Naga City / Nation / News / PNR / Dating GM kan PNR, akusado sa Sandiganbayan\nDating GM kan PNR, akusado sa Sandiganbayan\nBicol Standard Newspaper Wednesday, November 15, 2017 Naga City, Nation, News, PNR\nPhoto from Alfredo Perdon's Facebook account\nNAGA CITY 11/15/17 (Bicol Standard)– Isinangat na kan Ombudsman sa Sandiganbayan an duwang kaso nin pagbalga sa Republic Act 3019 (Anti Graft and Corrupt Practices Act) contra ki dating PNR General Manager Junio Norberto "Jun" Ragragio.\nIni an informasyon na hale ki Jigs Magpantay, Vice President kan Citizens Crime Watch (CCW) na iyong orihinal na nagreklamo.\nAfuera ki Rargragio, an iba pang mga akusado iyo sinda dating division managers Rosendo Calleja, Abdul Aziz Pangandaman, Estilito Nierva asin Ruben Besmonte, assistant department manager Divina Gracia Dantes, principal engineers Cesar Bocanog asin Mario Arias asin legal counsel Neofito Perilla.\nSegun sa akusasyon na pigpreparar ni graft investigation and prosecution officer Leilani Tagulao-Marquez, si Ragrario, nakipag kutsaba sa iba pang mga official kan PNR, nag aprubar kan bayad na nagtotal na P47,134,980 sa Nikka Trading, na may address sa Cityland Herrera Tower asin Salcedo Village, Bel-Air, Makati City.\nAn bayad itinao sa supplier nin duwang pago sa pagbakal nin 10,490ng pidaso nin bridge ties, 942 na pidaso nin joint ties asin 41ng padir nin switch ties na anas malumoy na kahoy na pig importar sa China.\nAn pagsangat nin caso sa nasambit na persona inaprobaran ni Ombudsman Conchita Carpio-Morales kan Mayo 19, 2017, alagad pig file sa Sandiganbayan kan Noviembre 7.\nIpig sangat an reklamo kan Citizens Crime Watch, Bicol Chapter kan Abril, 2014.\nDating GM kan PNR, akusado sa Sandiganbayan Reviewed by Bicol Standard Newspaper on Wednesday, November 15, 2017 Rating: 5


COC ni Tallado pinapabawi kan Comelec\nDaet, Camarines Norte – Marso 29, iyo an pagsikad kan karampanyahan sa mga candidato lokal alagad sa kaparejong petsa an First Division kan Commission on Election (Comelec) nagpaluwas nin desisyon na pinapa-cancelar na an certificate of candidacy ni Gobernador Edgardo Tallado.\nAn resolucion kan Comelec pinaboran an pigsangat na petisyon ninda Alcalde Senandro Jalgalado kan Capalonga, Camarines Norte asin Norberto Villamin.\nSaindang pinapa-cancelar an COC kan gobernador huli ta naka-apat nang termino mientras na tinutugot sana an tolong termino sa mga elihidong opisyales lokal base sa Local Government Code.\nSi Tallado nagpahayag nin pusog na pagtubod na babaliktadon kan Comelec en banc an enot na desisyon asin halawig pa an proceso kan caso sagcod na mag-arabotan sinda sa Corte de Apelasyon asin Corte Suprema.\nPig-aacusaran siya na pang-apat nang termino bilang jefe ejecutivo kan provincia alagad huli ta perang veces na siyang sinuspendi mala igwa pang desisyon sarong taon siyang pinapahingalo sa puesto asin nagribay sa saiya bilang gobernador, si Bise Gobernador Jonah Pimentel asin kan magsangat siya nin motion for reconsideration binawian an enot na desisyon kaya an bise gobernador naka-apat sanang bulan bilang gobernador asin buelta siya sa trabajo sa Capitolyo Provincial.\nSaiyang pighalimbawa sa caso ni dating Presidente Joseph Estrada na naka-duwa sanang taon sa Malacañan kan mapatagbang sa puesto huli sa ika-duwang people power. Nagsangat siya ni petisyon sa Corte Suprema na dapat magpadagos sa pagcandidatong presidente huli ta dai niya natapos an termino.\nAn desisyon kan pinakalangkaw na corte pabor sa petisyon kan dating presidente alagad nadaog sa presidential election contra ki dating Presidente Noynoy Aquino.\nSi Dr. Catherine Barcelona Reyes iyo an kalaban niya sa cargong gobernador kan Camarines Norte. (DPAureus)


Pagbulig ki Ina, pagbulig sa Bikol\nAN PAGBUYA, o an tarabangan na pagpasan kan andas ni Ina, Nuestra Señora de Peñafrancia, tuyong pintakasi niya, sarong pusog na kostumbre na kan satuyang pagtubod bilang mga Bikolano. Ini nagdadanay, asin sa dakulang paglaom, ini magdadanay sagkod pa man na igwa kita nin pagtubod sa satuyang Ina bilang sagurong nin balaog, kusog, asin pagkamoot gikan sa Kagurangnan. Minadanay an tradisyon minsan ngani paliwat-liwat ining minagunô nin makuring pagtuyaw huli man sana sa pagpapahiling kan mga buyador nin gawe-gaweng hararáyo sa tamang karakter kan sarong taong naglalahad kan saiyang pagtubod asin pagsarig, sa dakol na beses kadaklan kan mga buyador mga burat o nakainom nin arak, daing disiplina, pinangongorogan nin kun siisay sana an may makusog na lawas asin pamarong, asin daing kamanungdanan na minapasali sana. Alagad sa ibong kan gabos na kakanosan na ini na pirmi tang nahihiling, tadaw ta an tradisyon na ini minadanay? Igwa akong pagtubod na an kusog kan pagbuya bilang parte kan kulturang Bikolano-Kristiyano minagikan sa pagiging mikrokosmo kaini kan pang-aroaldaw na buhay ta digdi sa kontemporanyong bersyon kan suanoy na kadagaan kan Ibálong.\nSa turuhukan na pagmangno, an pagbuya, kaiba na an balód nin mga ekspuwerso, an dagusô kan mga kamawotan, asin man an hîbog kan mga pag-arang, nakakaagid sana sa pangkagabsan na ladawan kan Kabikolan bilang rona na igwang kanigoan na pangangaipo—pansadiri, pampamilya, asin man pansosyudad. Kun sasarô-saroon ta gayod an mga parabuyá, kaibahan na idtong mga nasa gilid kan tinampo na tuninong na minapamibi na sana, asin tiponon an mga kahagadan ninda, tibaad makabilog kita nin sarong masasarigan na report kan mga pigura mga remalasong inaatubang kan Kabikolan sa panahon ngunyan—mga magurang, agom, tugang, o aki na boot makaiba an dayupot na partidaryo na nagtatrabaho sa dagat o sa balyong dagat, mga magurang na mawot matawan an mga aki ninda nin tultol na edukasyon, mga aki na boot makatabang sa mga magurang sa mga pangangaipo sa harong, mga partedaryo na nagmamawot maomayan an kadugong may kamatean, asin kadakol pang iba na kadaklan minapuli sa dakulang bisyo kan kapobrehan. Minsan daing kasyertohan an kaaabtan kan tradisyon na ini, an mga tao, an mga Bikolano, padagos sa pag-arang, huli ta sa dakol na pagkakataon, ini na sana an saindang paglaom, haloy na sindang naghalat sa promesa kan mga darakulang istruktura kan sosyudad arog kan gobyerno, barakalan, o magin kan simbahan, sa eklesyastikal kaining katungdan. Kun kaya an mga tao nagmukna na sana nin sadiri nindang lakdang, an pagkikisumaro sa pagbuya ki Ina.\nAlagad, dawa an pagbuyang ini, bilang ladawan kan Kabikolan ngunyan, siring sa kadakol na mga istrukturang pinunan nin mga ordinaryong tao, nangangaipo ini nin orden. Ini an orden na mapatulid sa prusisyon tanganing magdanay sa tahaw kan tinampo asin dai mahulog sa kali sa gilid, ini an orden na dai matugot na mahubaan o mahulog si Ina sa saiyang andas asin ini an orden na makuring mabawal sa pagbuya kan mga burat asin mga pasaway. Siring man na ini an orden na kaipuhan para malinigan an mga kamawotan—arin an mga ipinapamibi na kaipuhan tang maghiro asin arin an mga pamibi na kaipuhan tang idusay sa langitnon na yaon? Huli ta sa panahon na ini, an satong rona nangangaipo man nin orden, sa mga namamayo o magin sa mga kahimanwâ man. An pagbuya puwedeng magin ladawan kan pansadiring palaog na paghiro, nagigin personal na lakdang na sana, asin bako nang dorongan na gawe nin pagtubod. Gabos kita boot na makalaog sa dagat nin mga buyador asin makakapot sa manto ni Ina, daing pakilabot kun makatumak man kita nin bitis, makasiko man kita nin iba, o makakulog nin kapwa buyador na igwa man siring na mga pangangaipo. Kaya ngani dai na nakalihis an simbahan sa isyung ini, huli ta an pagbuya sa laba kan panahon nagin personal na sana asin bako nang eklesyal na pag-arang, dorongan, alagad suruhayan, nagin pansadiri na sana, pansadiring daing nang nahihiling na kapwa.\nAn pagbulig ki Ina kuta sarong bagay na magoyonon dalanon, pakisumaroan, asin gibohon kun ini gibong minapaluwas kan karahayan kan pagkatao, sa lado ta, pagkataong Bikolano. An tradisyon na ini na haloy nang itinao sato orog na dayaday asin totoo kun gigibohon na may kalinigan nin mga kamawotan. Kun paghohorop-horopan, an ladawan kan pagbuya iyo man sana an ladawan kan namomotan tang Kabikolan—igwang mga kakundian alagad igwang paglaom, may pagsarig asin may paghiro, alagad nangangaipo kita nin kahusayan sa dalagan kan satong buhay, kahusayan o orden na puwedeng magpoon sa laog kan sadiri, asin puwede man na pangenotan kan mga namamayo asin kan mga istruktura kan sosyudad.\nLogod, sa liwat tang pagbulig ki Ina, mahiling ta an mga aspektong ini na puwedeng orog-orog pang magpayaman kan satong maogma asin hararom na pagpipintakasi ki Ina, Nuestra Señora de Peñafrancia.\nMaogmang pintakasi sa gabos. Viva la Virgen!


Catanduanes, abaca capital kan kinaban\nCATANDUANES, Camarines Sur --- Turismo asin paghaman nin mga proyekto tanganing magkusog an produksyon nin abaca an padagos na pigtatawan ngonian nin atensyon kan administrasyon ni Gobernador Joseph Cua.\nSinabi kan gobernador na itinotolod niya an programang ini tanganing makapag-krear nin dakol na empleyo an lokal na gobierno nin Catanduanes asin makamtan an marhay na ekonomiya sa nasambit na lugar na bistado na ngonian sa apod na Happy Island.\nInomaw ni Regional Director Nini Ravanilla durante kan formal na pagbukas kan Abaca Festival an nasambit na plano kan lokal na gobierno kan provincia. “Naheheling ko na an lakdang na iyan ni Governor Cua iyo an magiging llave tanganing mailaag sa mapa an Catanduanes bilang saro sa mga bagong lugar na dinadayo nin mga bisita, magin local o foreign tourists man.\nSa ngonian, an Pilipinas igwa nin abaca production na minacompuesto kan 85% share sa interong kinaban asin 40% kaiyan an hale sa provincia kan Catanduanes.\nIpinahayag ni Executive Director Kennedy Costales kan Philippine Fiber Industry Development Authority (PhilFIDA) na komitido siya na tabangan an gobernador tanganing madoble an produksyon kan abaca sa laog kan provincia, siring man sa iba pang rehiyon kan Pilipinas, sa paagi nin bagong sistema na kun saen anom na steps lang an aadaptaron tanganing maging makusog asin dakol an produksyon kan nasambit na produkto.\nPigbuyagyag ni Costales na kaipuhan makapagproducir an nacion nin dagdag na 35, 000 metric tons nin abaca tanganing mataparan an kinakaipuhan na supply o projected demand na maabot sa 90,000 MT kada bulan.\nNangako pa si Costales ki Governor Cua asin sa 12,000 na abaca farmers kan provincia na tatabangan kan PhilFIDA an Catanduanes na magkapagproducir nin abaca na igwa nin word-class quality.


Efeso 4 | Bibliya Online | New World Translation\nPagkasararo sa hawak ni Cristo (1-16)\nMga balaog na tawo (8)\nAn luma asin an bagong personalidad (17-32)\n4 Kun siring, ako, na nakabilanggo dahil sa Kagurangnan, nakikiulay sa saindo na mamuhay kamo kauyon kan pag-apod sa saindo, 2 na may lubos na kapakumbabaan saka kahuyuan, asin na may pakatios, na pinagpapasensiyahan an lambang saro paagi sa pagkamuot, 3 asin maigot na naghihinguwang mapagdanay an pagkasararong itinatao kan espiritu sa irarom nin katuninungan na nagbubugkos sa saindo. 4 Igwa nin sarong hawak, asin nin sarong espiritu, kun paanong igwa nin sarong paglaom na diyan kamo inapod; 5 sarong Kagurangnan, sarong pagtubod, sarong bawtismo; 6 sarong Diyos asin Ama kan gabos, na igwa nin awtoridad sa gabos asin hinahaman an mga bagay-bagay paagi sa gabos saka ginagamit an saiyang kapangyarihan sa gabos. 7 Buweno, an lambang saro sa satuya pinahilingan nin daing kapantay na kabuutan uyon sa kun paano pinagmarhay kan Cristo na itao an daing bayad na regalo. 8 Huli ta an sabi: “Kan nagsakat siya sa itaas nagdara siya nin mga bihag; nagtao siya nin mga balaog na tawo.” 9 Ngunyan ano an buot sabihon kan mga tataramon na “nagsakat siya”? Nangangahulugan iyan na nagbaba man siya, an buot sabihon, digdi sa daga. 10 An mismong nagbaba iyo man an saro na nagsakat nin mas halangkaw pang marhay kisa sa enterong kalangitan, tanganing pangyarihon niyang magin lubos an gabos na bagay. 11 Asin itinao niya an nagkapira bilang mga apostol, an nagkapira bilang mga propeta, an nagkapira bilang mga ebanghelisador,* an nagkapira bilang mga pastor asin paratukdo, 12 para tabangan an mga banal na maglakaw sa tamang dalan, para magsagibo nin paglilingkod, para pakusugon an hawak kan Cristo, 13 sagkod na maabot niyato gabos an pagkasararo sa pagtubod asin sa tamang kaaraman mapadapit sa Aki nin Diyos, sagkod na kita magin siring sa adulto, na naaabot an pagigin lubos kan mga kuwalidad kapareho kan sa Cristo. 14 Kaya dai na kita dapat magin siring sa saradit na aki, na pig-aanod-anod nin mga alon asin pigpapadpad kun sain-sain kan lambang duros nin katukduan huli sa pagdangog ninda sa mga pangloloko nin tawo asin sa mga salang ideya na minukna na may katusuhan. 15 Imbes, paagi sa pagtaram kan katotoohan asin pagpahiling nin pagkamuot, magtalubo kita sa gabos na bagay bilang pag-arog sa Cristo na iyo an payo. 16 Paagi sa saiya an gabos na kabtang kan hawak nagkakauruyon asin nakikikooperar, asin nangyayari ini huli ta an kada sugpunan kaiyan nagtatao kan ano man na kinakaipuhan. Pag an lambang kabtang nagpupunsiyonar nin areglado, nakakatabang ini sa pagtalubo kan hawak miyentras na pinapakusog kaiyan an sadiri paagi sa pagkamuot. 17 Kaya iyo ini an sinasabi ko asin isinasadol sa saindo sa ngaran kan Kagurangnan, na dai na kamo maglakaw na siring sa ginigibo kan mga nasyon, na naglalakaw kauyon kan daing saysay nindang mga kaisipan. 18 Nasa kadikluman an saindang isip asin harayo sinda sa buhay na gikan sa Diyos, dahil sa kawaran ninda nin aram, asin dahil sa kawaran nin pakamati* kan saindang mga puso. 19 Huling mayo nang minimidbid na ano man na pamantayan sa moral, biyo na sindang nagpadara sa daing pakundangan na paggawi* tanganing gibuhon an gabos na klase nin karigsukan* na may kapasluan. 20 Alagad siring kan nanudan nindo, bakong arog kaiyan an Cristo, 21 apuwera na sana kun dai kamo nagdangog na marhay kan kamo tinukduan kauyon kan katotoohan na yaon ki Jesus. 22 Tinukduan kamo na halion an luma nindong personalidad na kauyon kan dati nindong paggawi asin na urog pang ginigibong maraot paagi kan mapandayang mga kamawutan kaiyan. 23 Asin dapat na padagos nindong baguhon an paagi kan saindong pag-iisip,* 24 asin isulot an bagong personalidad na linalang sigun sa kabutan nin Diyos, kauyon kan tunay na katanusan asin kaimbudan. 25 Kun siring, ngunyan na hinali na nindo an pandadaya, an lambang saro sa saindo magtaram nin katotoohan sa saiyang kapwa, huli ta kita mga kabtang na magkakoronektar sa lambang saro. 26 Maanggot kamo, pero dai kamo magkasala; dai nindo pagpasulnupon an aldaw* na anggot pa kamo; 27 dai nindo pagtawan nin oportunidad* an Diyablo. 28 An saro na naghahabon,* dai na maghabon; imbes, magpagal siya, na ginagamit an saiyang mga kamot sa marahay na trabaho, tanganing igwa siya nin ikatao sa siisay man na nangangaipo. 29 Dai kamo magpaluwas nin maating tataramon sa saindong nguso, kundi idto sanang nakakapakusog sigun sa hinahagad kan kamugtakan, tanganing makinabang an mga nagdadangog kaiyan. 30 Siring man, dai nindo pagpamunduon an banal na espiritu nin Diyos, na iyo an ipinantatak sa saindo para sa aldaw nin pagpatalingkas paagi sa pantubos. 31 Halion nindo sa saindong sadiri an gabos na klase nin grabeng paghinanakit, kaanggutan, pagkaungis, sirilyakan, asin mapang-insultong pagtaram, pati na an ano man na bagay na nakakadanyar. 32 Imbes, magin mabuot kamo sa lambang saro, mapagmalasakit, na lubos na nagpapatinarawadan kun paanong an Diyos lubos man na nagpatawad sa saindo paagi ki Cristo.\n^ O “mga parabalangibog kan maugmang bareta.”\n^ Sa literal, “dahil sa pagbagol.”\n^ O “an puwersa na nagpapahiro kan saindong isip.” Sa literal, “an espiritu kan saindong isip.”\n^ O “lugar.”


Minatubod Ako Sa Diklom: AN KALAG KAN SATUYANG PANAHON\nAN KALAG KAN SATUYANG PANAHON\nNagdakula kita sa takot kan kalag. Idtong mga napupurisaw, idtong mga nagpapahiling na nakaputi, idtong mga nangungulog nin tawo, idtong naghahagad nin hustisya. Nagdakula kita sa takot na an kalag kan satuyang mga padangat mapamati satuya. Maparamdam siring kan nag-mimiskol, siring kan nag buzz sa saimong YM. Nabubuhay kita sa kinaban na an kalag pigtatakotan o idtong kalag na pigsusulo sa impyerno o kaya pigduduyan sa kalangitan mantang an mga angheles nag-aawit sa panahon na daing kasagkoran. (Makatakot man nanggad ini sa mga tawong lalangkagon). Mantang kita nagdadakula, nahihiling ta na an kalag labi pa sa mga bagay na pigtatakotan ta o sa pagtubod na ini susuluon sa kalayo o papamurawayon pag-abot kan panahon. Nahihiling ta na an kalag iyo na ngani idtong kusog na minatulod satuya na atubangan an satuyang mga takot, pagkapurisaw, paghadit. Na an kalag iyo na an determinasyon kan tawo na himoon an saiyang sadiri sa atubang kan mas dakulang reyalidad kan kinaban.An diskurso ngonyan kan kalag bako na sanang pigbabahog kan doktrina kan relihiyon, mas nagkakaigwa nang laman ini sa paagi kan arte asin literatura asin kan mismong kultura arog kan pagtubod sa buhay na masunod na bako man sinublian ta kundi taal nang pigtutubodan kan mga Bikolnon siring kan mga taga-Ehipto.\nSa satuyang tataramon, an kalag masusog ta sa sarong tataramon sa Bisaya na an boot sabihon, ‘kaagan’, (agid man satuyang mga Bikolnon), sarong kaagan siring kan paghiling na an hawak iyo an pinag-eerokan kan kalag asin an kalag iyo an tubig na satuyang pigpapalis sa kaagan tanganing ini magkaigwang kamugtakan, magkaigwa kan saiyang serbi na siya makaagan. Asin an makaagan iyo na igwang pangapotan, panindogan, pangatawanan. Kun kaya, masasabi ta na an tawong dai nang pinapanindogan saro nang gadan, na an tawo minsan naghahangos pa alagad, dai nang pagmawot mabuhay, masasabi tang haros gadan na. Nin huli kaini minabukas kita sa direksyon nin pag-isip na ano man nanggad an mabuhay, ano man nanggad an buhay? Saro daw ining regalo o saro ining disesyon na padagos na atubangon an kinaban sa aro-aldaw niyatong pagkabuhay. Ano an nakakaag sa satuyang hawak bilang mga tawo?\nNagdakula ako sa mga patakot na an aking dai magkakan nin tultol kun banggi, minadulag an kalag tanganing maghanap nin kakanon asin kun ini matakupan kan kaldero, dai na ini makakaluwas asin dai na magigimata an hawak. Siring kaini an sakuyang nadagog kan ako aki pa asin nahiling kong saditon ‘baad an kalag ta nakakalaog ngani ini sa kaldero asin nagkakan pa kan mga tipo (garo dwende). Ano daw an dahilan kan mga pangum-om? An mga osipon mapapadapit sa kalag na ini na nakakabukas nin kaldero asin nagagadan sa laog nin kaldero, saro sa satuyang mga suanoy na patakot na pwedeng hilingon bilang sarong teksto na pwede niyatong pag-adalan. Pwede ining hilingon tanganing pag-adalan an pormulasyon kan takot asin an konsepto kan satuyang kinaban, sa satuyang panan’awan pag-abot sa isyu kan kalag. Alagad, siisay an maadal kan mga bagay na ini, na pigpapasipara kan mga disiplinang orog na tinatawan nin atensyon an kampanya kan global market na gibohon na sanang mga obrero an satuyang mga kaakian, na dai na gayong natatawan nin oportunidad na mag-adal kan saindang arte, kan saindang pilosopiya, kan saindang kultura.\nPiguurihan ta an satuyang mga aki, kun dai na sinda tinatawan nin magkakanigong leksyon sa Humanidades, na sa ngonyan biktima nin daing kalag man na pagtukdo arog kan pilosopiyang nakulong na sana sa logic, an teyolohiya na garo bangkay na pigbubuhay kaya salamangka na sana an pagtukdo, na dai man na ini nakagamot sa hararom na paghiling kan eksperinsya nin tawo sa Diyos asin an literatura na dai na nagtatalubo asin nakulong na sa mga canons kaini. Kun kaya, kaipuhan na gayo, na mantang kita nagtutulod kan akademya na gibohon na mga global universities, hilingon ta na ‘baad an satuyang operasyon, yaon sana kita sa kublit asin dai nagsasagom sa kalag na iyo an matulod satuya tanganing padagos na kuguson an buhay. 'Baad an mga pangyayaring ini, saro sana man na pagpasali asin reaksyon kan nangyayari sa luwas asin an pesimistikong disposisyon kan kadaklan satuya pag-abot sa mga orolay mapapadapit sa kultura asin sa banwaan na mismo. An akademya bakong sarong pabrika, sigun sa pangaran na ini an satuyang alma mater, ini man palan an ina kan satuyang mga kalag na dapat na magtulod satuya na padagos na mahiling na an buhay sarong selebrasyon, sarong agi-agi sa kinaban na ini.\nPosted by Kristian Cordero at 11:31 AM\nagimadmad, gabos kita magbulig\nUya an bagong obra...\nRUTH ELYNIA MABANGLO IN ATENEO\nDAI KITA NAGSUSURAT SA TUBIG


Magbikol Kita | Bikolyana\nThursday, July 07, 2022, 11:35am\nBilugon ta an Bikolyana\nPuon Disyembre 2018, an adbokasiyang Magbikol Kita danay na dayupot na kabulig kan mga paratukdo saka mga pampublikong eskwelahan sa Bikol sa pagpautob kan Mother Tongue-Based Multilingual Education (MTBMLE). Ini an kairairaruming katuyuhan kun tano nabubuhay anMagbikol Kita.\nNagpuon sa simpleng mga instructional videos na buót makatabang sa mga nagtutukdo kan MTBMLE sa K-3, nagpadagos an Magbikol Kita sagkod na ini magin sarong website na nagmamawot magin sarong kamalig nin mga materyal sa pagkanuod saka paghimo nin mga ideya para sa mga estudyante kan Kabikulan—sain man na probinsya kan rehiyon.\nSa tabang nin maabot 30 parasurat gikan sa manlainlain na disiplina, an www.magbikolkita.com semanahan na nagpapaluwas nin mga babasahón na pwedeng magin mga katuwang na susugan sa mga klase sa junior sagkod senior high schools. Padagos pang pinapahiwas an lakbang kan website, sagkod na makahimo kita nin pwede tang maapod na ideyasyon sa Bikol para sa satuyang mga kaakian.\nSa puntong ini buót ko ikang alukon, bilang sarong parasurat, na ibanan anMagbikol Kita sa adbokasiyang ini sa paagi nin pag-ambag sa sarong antolohiyang panliteratura na libreng makukua online na pwedeng gamiton kan mga estudyante sa Bikol. An saimong ambag pwedeng:\nsarong halipot na usipón\nsaro o duwang rawitdawit\nsarong iskrip nin pasaling pan-entablado\nsarong usipón pan-aki* (kun may ilustrasyon, isasubmit ini sa suhay na file/s)\nsaro o duwang rawitdawit pan-aki\nsarong nobeleta o nobela\nDakulang tabang man kun igwa nin maambag nin digitized o encoded na file/s kan mga klasikong obrang Bikol, siring kan mga napublikar kan Cecilio Press asin mga kaparehong pyesa. Kun ini an saindong kontribusyon, pakibugtakan nin magkakanigong citation. Ipapaaram ta sa mga nanunungdan an liwat na paggamit kaini bago ta ipublikar sa Magbikol Kita saka sa libro.\nAn mga materyal na ini hinihiling na tabang na kasimbagan sa kakulangan nin mga suplementaryang materyal sa pagkanuod sa Bikol. Kun kaya bukas an antolohiya sa mga obra sa anuman na tataramon kan rehiyon. Minarhay na an mga obrang saimong ipapadara iyo idtong pwedeng mag-angay sa pedagohikal na pangangaipo kan muya mong parabasa—elementarya man, sekundarya, o kolehiyo. Pakibugtakan kun para sa anong edad an muya mong parabasa kan saimong obra—pati naman kun ini luwas sa mga edad kan k-12.\nAlagad, igwa nin sarong pangangaipo an antolohiyang ini, na an saimong obra huhusayon sa ortograpiya na sinusunod kan MTBMLE (Teachers’ Resource Guide, DepEd 2019). Kaipuhan ini tanganing malikayan an mga karibungan sa pagkakalainlain sa ispeling kan satuyang mga materyal. Kun saimong itutugot, papaaprubahan saindo an nahusay na obra bago ini iluwas online para sa publiko. Dai nanggad hihiruon an istilo kan pagkasurat, ortograpiya sana.\nAn obrang saimong ambag pwedeng bago, pwede man na bako. Kun an saimong obra nagluwas sa anuman na publikasyon, ilalaag kaibahan kan obra an susugán kaini tanganing matukduan ta man an satuyang mga kaakian kan tamang pagsaliksik asin paghanap kan mga librong susugán.\nKaibahan kan saimong mga obra, magpadara man ika nin halipot na bionote na dai malampas sa 150 na tataramon asin listahan kan saimong mga libro o publikasyon. Importante ini huli ta an antolohiya kaipuhan magin bibliyograpikong lyabe pasiring sa pagbasa nin mga libro saka iba pang mga publikasyon, lain kan makukua online.\nMawot mi na mapunan tulos an antolohiya kun kaya minarhay na maipadara an saimong ambag sa paagi kan form sa ibaba, o i-email sa [email protected] bago Enero 31, 2021.\nAn antolohiyang ini iluluwas bilang sarong pahina kan magbikol kita, dangan ibabariwas sa satuyang mga paratukdo pati naman sa mga awtoridad kan DepEd.\nHagad ko nanggad na anduyugan nindo an magbikol kita sa kamawutan kaini na matabangan an mga Bikolnon na estudyante asin mga paratukdo sa pag-adal, pag-isip, pagsurat, pagtaram, asin pagsabot sa kinaban sa mga tataramon kan Kabikulan.\nDyos mabalos saimo!\nKagmukna & Editor, Magbikol Kita


Bikol Sulnopan na Albay - Wikipedia\n260,000 (2009 SIL)\nSakop kan tataramon na Bikol Sulnopan na Albay sa pagtaraid na banwaan kan Syudad nin Ligao\nAn Bikol Sulnopan na Albay o West Albay Bikol (Mga alternatibing apod:Bicol, Ligaoeño, Oasnun, Oasnün, Polanguinon) sarô sa mga tataramon na Bikol na pigtataram sa probinsya nin Albay, Filipinas. Tinataram ini sa mga banwaan nin Polangui, Oas, Pio Duran asin Syudad nin Ligao, Albay. Igwa ini nin haros 260,000 na parataram kan 2009. Haros kaagid ini sa Miraya Bikol. Igwa ining nagkapirang diyalekto na nagkakairibaiba sa lambang banwaan.\nIni an ikaapat sa pinakadakol na parataram sa mga tataramon na Bikol sunod sa Bikol Sentral, Rinconada Bikol asin Miraya Bikol. Kabali ini sa grupo nin mga tataramon sa Kadagaan na Bikol sagkod an Rinconada Bikol, Mt. Iriga Agta, Buhi Bikol, Libon Bikol asin Miraya Bikol.\nMayo nin ipinapamugtak na pamantayan o estandarteng diyalekto an tataramon huli sa limitadong gamit asin nakasurat na literatura. Nagkapirang mga rawitdawit an nakasurat sa tataramon na ini.\nAn mga panurat ni Abdon Balde Jr. kan Oas, Albay yaon sa diyalektong Oasnun siring kan Sa Pangpang Sulong na nagluwas sa Ani nin mga Rawitdawit sa An Tambobong nin Literaturang Bikolnon kan 2010. Nagkapirang mga rawitdawit ni Mike Boribor kan Pio Duran, Albay sa diyalektong Pio Duran Bikol an napalagda sa Kamurawayan sa Burak na layas (Balai Ibalon, 2013) siring kan Pagrumdom, Agihan, Nagibasa asin Pagdungaw.\nIgwa man mga rawitdawit sa manlainlain na diyalekto kan tataramon na ini an napalagda sa duwang antolohiyang Kalapakapa: mga Rawitdawit na pinakarhay ni Eduardo Uy. An iba pang diyalekto kan Bikol Sulnopan na Albay iyo an Ligaoeño asin Polanguinon.\n↑ G. B. Calleja Kamurawayan sa Burak na layas (Balai Ibalon, 2013)\nWest Albay Bikol sa Ethnologue\nPinopoonan an artikulong ini sa Tataramon. Makakatabang ka sa Bikol Wikipedia sa pagparambong kaining pahina.\nPinaghugot gikan sa "https://bcl.wikipedia.org/w/index.php?title=Bikol_Sulnopan_na_Albay&oldid=211623"\nMga poon na mga artikulo\nHuring pigliwat an pahinang ini kan 17 Agosto 2021, alas 14:22.


Puede Mong Makua “an Mismong Kaaraman Dapit sa Dios”\nMay Nagputik Na daw sa Saimo?\n1 An Dios Sarong Misteryo—Totoo daw Iyan?\n2 Dai Man Talaga Nagmamakolog an Dios—Totoo daw Iyan?\n3 An Dios Mabinalos—Totoo daw Iyan?\n4 An Dios Bakong Makatanosan—Totoo daw Iyan?\n5 Inaako nin Dios an Gabos na Sinserong Pagsamba—Totoo daw Iyan?\nAn Katotoohan Puedeng Makapabago kan Buhay Mo\nManinigo daw na Bunyagan, o Bautismohan, an mga Omboy?\nBinago kan Biblia an Saindang Buhay\n“Pagsuway na Maninigo Niatong Igalang”\nPaano Magigin Maogma an Saindong Pamilya?\nNanindogan Sia Para sa Banwaan nin Dios\nTUKDUAN AN SAINDONG MGA AKI Kun Noarin Kita Maninigong Magdanay na Mata\nKasuarin Linaglag an Suanoy na Jerusalem?—Kabtang Uno\nAn Torrengbantayan | Oktubre 2011\nBASAHON SA Bicol Hiligaynon Ingles\nRumani sa Dios\nPINAGIN posible ni Jehova Dios na makua niato an sarong kayamanan na daing kaagid an halaga, asin gusto niang makua niato iyan. Dai iyan nagtatao nin materyal na kayamanan, alagad an resulta kaiyan dai mababakal dawa pagbiriyoon pa an gabos na kuarta sa kinaban—an panglaog na katoninongan, pagkakontento, asin maogmang buhay. Ano an kayamanan na ini? Ipinapaliwanag ini kan mga tataramon kan madonong na si Hadeng Salomon sa Talinhaga 2:1-6.\nSinabi ni Salomon na an kayamanan na ini iyo “an pakamidbid sa Dios [“an mismong kaaraman dapit sa Dios,” NW]”—an boot sabihon, an katotoohan manongod sa Dios asin sa saiyang mga katuyohan na ihinayag sa Biblia. (Bersikulo 5) Igwa nin nagkapirang aspekto an kayamanan na ini.\nTotoong mga katokdoan. Sinisimbag kan Biblia an mga hapot na siring kaini: Ano an ngaran nin Dios? (Salmo 83:18) Ano an nangyayari sa mga tawo kun sinda magadan? (Salmo 146:3, 4) Taano ta yaon kita digdi? (Genesis 1:26-28; Salmo 115:16) Talaga daw na mapepresyohan mo an simbag sa mahalagang mga hapot na ini?\nMadonong na konseho. Sinasabi sa sato kan Biblia an pinakamarahay na paagi nin pamumuhay. Paano nindo mapagdadanay an saindong pag-agoman? (Efeso 5:28, 29, 33) Paano nindo mapapadakula na responsable an mga aki? (Deuteronomio 6:5-7; Efeso 6:4) Paano nindo makakamtan an kaogmahan sa buhay? (Mateo 5:3; Lucas 11:28) Sa giraray, ano sa paghona mo—gurano kahalaga an masasarigan na sadol dapit sa mga bagay na ini?\nPakasabot dapit sa Dios asin sa saiyang personalidad. An Biblia an pangenot na gikanan nin tamang impormasyon manongod sa Dios. Anong klaseng persona sia? (Juan 1:18; 4:24) Nagmamakolog daw sia sa sato? (1 Pedro 5:6, 7) Ano an nagkapira sa marahayon na mga kualidad nia? (Exodo 34:6, 7; 1 Juan 4:8) Sa heling mo, gurano an halaga kan totoong impormasyon manongod sa satong Kaglalang?\n“An mismong kaaraman dapit sa Dios” tunay nanggad na sarong espirituwal na kayamanan. Paano mo iyan makukua? May giyang itinatao an bersikulo 4 kan Talinhaga kapitulo 2, kun saen ikinomparar ni Hadeng Salomon an kaaraman na ini sa “kayamanan” [“natatagong kayamanan,” An Marahay na Bareta Biblia]. Isip-isipa ini: An nakatagong kayamanan dai basta maluwas na sana sa kinamumugtakan kaiyan asin maduman sa saro na dai man nagmaigot na maghanap kaiyan. Kaipuhan niatong maghingoang hanapon iyan. Siring man kaiyan an kaaraman dapit sa Dios. An kayamanan na ini garo man sana nakatalbong sa Biblia. Tanganing makua iyan, kaipuhan niatong maghingoa.\nIpinaliwanag ni Salomon kun ano an kaipuhan niatong gibohon tanganing makua “an mismong kaaraman dapit sa Dios.” An pananaram na “akoon mo an sakuyang magña tataramon” asin “ikiling [mo] an saimong puso” nagpapaheling na kaipuhan na igwa kita nin pusong andam na maghimate. (Bersikulo 1, 2) An mga tataramon na “apodan mo” (An Banal na Biblia), “hanapon,” asin “siasaton” nagpaparisa na kaipuhan niatong gibohon an bilog niatong makakaya, na maigot na ipinapaheling an satong inisyatiba. (Bersikulo 3, 4) Kun siring, tanganing makua an kayamanan na iyan, kaipuhan niatong maigot na pag-adalan an Biblia na may sinserong puso.—Lucas 8:15.\nKun ipinapaheling niato an siring na inisyatiba, tatabangan kita ni Jehova. ‘Si Jehova nagtatao nin kadonongan,’ an sabi sa bersikulo 6. Lubos niatong masasabotan an katotoohan na nasa Biblia solamente paagi sa tabang nin Dios. (Juan 6:44; Guibo 16:14) Makakasierto ka sa bagay na ini: Kun sinsero kang magsisiyasat sa Tataramon nin Dios, makukua mo “an mismong kaaraman dapit sa Dios”—sarong kayamanan na maparahay nanggad sa saimong buhay.—Talinhaga 2:10-21. *\nIsinusuherir na babasahon sa Biblia sa Oktubre:\n▪ Talinhaga 1-21\n^ par. 10 An Mga Saksi ni Jehova sa bilog na kinaban nag-aalok nin daing bayad na pag-adal sa Biblia sa mga nagmamawot na masabotan an Biblia. Taano ta dai sinda kontakon sa saindong lugar o suratan sa angay na adres na nakalista sa pahina 4?\nAN TORRENGBANTAYAN Oktubre 2011


An KBP Community Advisory Board | Magbikol Kita\nPublished on Saturday, December 19, 2020, 9:01pm\nTurog na ngunyan an KBP Community Advisory Board.\nPigmukna ini kan KBP National asin kan Broadcast Media Council kan dekada ‘70 sa inot na mga aldaw kan Martial Law sa panginginot kan bantog na parasurat asin peryodistang si Teodoro F. Valencia.\nAn katuyuhan kan Kapisanan ng mga Brodkaster sa Pilipinas, na sarong pribadong organisasyon kan mga kag-sadiri nin radyo asin TV stations/networks, na self-regulatory body, iyo na mamanihar an saindang aktibidades pati arualdaw na operasyon kaiba na an saindang negosyo bilang broadcast media organization.\nSabi kan mga nanunungdan sa itaas, dapat an mga ordinaryong namamanwaan, arog kan mga paraantabay nin radyo asin mga paradalan nin TV, iyo dapat an nagmamato kan mga pig-uurulayan sa ere kan mga personahe nin radyo asin TV.\nDigdi nagpuon an pagtao nin accreditation examination sa gustong mag-atubang sa mikropono bilang broadcasters, announcers, commentators, news analysts, asin field reporters.\nMagayonon na proyektong ini maski kaidtong panahon kan martial law. Duman nagpuon an tataramon na development communication, ta an gobyerno maski poderoso, pinapabwelo an midya sa saindang mga programa tanganing maintindihan an tunay na reaksyon asin sentimyento kan tawo sa mga programa asin proyekto na ginigibo kan gobyerno.\nNagdanay an KBP pati an Community Advisory Board maski nagtalikod na sa kinaban si Doroy Valencia ta suportado kan broadcast media an siring na direksyon kan industriya.\nAlagad paglaog kan bagong siglo, puon kan taon 2000 nawara na an CAB sa ibang mga probinsya, pati sa Bikol, apwera sa Camarines Sur.\nKan panahon mga dekada ‘90, aktibong marhay an CAB, mala ta pati an harabunan nin kuryente kan electric cooperatives pigpapakiaraman kaini.\nPinapanginutan nin sarong prominenteng syudadano, bilang chairman, an mga miyembro hali sa manlainlain na sektor kan sosyudad, arog kan negosyo, relihiyon, mga propesyunal, mga parauma, asin iba pa. Nagmimiting sinda regular, kun minsan sirisemana, depende sa mga isyu na dinadaklag sainda kan publiko, pati na hali sa mismong mga tagaradyo asin telebisyon na dapat aksyunan kan KBP asin kan advisory board.\nMayo na yan ngonyan.\nNagkakaigwa sana nin aktibidad an KBP asin CAB kun may induction kan bagong mga opisyal asin kun may spiritual retreat an mga tagaradyo asin TV na ginigibo sa sarong hotel na sadiri kan sarong opisyal kan CAB. Apwera kaiyan, mayo na nin anuman na aktibidad an KBP asin CAB sa laog nin sarong taon ngunyan na mga panahon. Maski ngani an accreditation exam para sa mga aplikanteng announcers mayo pa baga sagkod ngunyan.\nMismong mga taga-midya an naghahapot kun hain na sinda. Inot, grabe na an pagruro kan lenggwaheng Bikolnon sa radyo asin telebisyon. Ikaduwa, pahingurag nang komersyal o pagirumdom sa ere na time check na sana o pagtao nin oras an naisisingit. Sobra na an komersyalismo, mayo lamang nin paseminar na ginigibo an KBP ta mayo naman an Broadcast Media Council o BMC.\nHaros 90% kan radyo asin TV sa Camarines Sur, Naga, asin Iriga sadiri nin mga pulitiko asin an mga bareta asin tema sa mga diskusyon puro na sana pulitika.\nMayo nang development communication.\nSabi kan ibang mga paraantabay, pati an mga tugtog sa Christmas o Pasko anas na sana English Christmas carols, mayo nang Tagalog, Pilipino, o Bikol songs na satuya man.\nKaya gusto kan iba na ibalik an Community Advisory Board pero organisado bilang pribadong sektor na magtatagatuyaw kan mga pagkukulang asin kasobrahan kan mga pigtutukar asin pigpapatugtog sa ere.\nKun bako nganyan nuarin pa?


Blessing kan 2 bagong rescue vehicle kan City DRRMO, isinagibo - SORSOGON NEWS ONLINE\nHome Feature News Blessing kan 2 bagong rescue vehicle kan City DRRMO, isinagibo\nBlessing kan 2 bagong rescue vehicle kan City DRRMO, isinagibo\nPinangenotan ni Sor. City Mayor Ester Hamor an isinagibong Blessing Ceremony kan dowang bagong Response and Rescue Vehicle kan City Disaster Risk Reduction and Management Office na isinagibo sa City hall.\nPaliwanag kan alkalde, gikan musmo sa pondo kan ciudad an pagbakal kan nasambit ng mga ambulansya asin dae inutan para sa programang Kalusugan Mo, Sagot Ko kan City Health Office sa pangengenot ni Dr. Rolando Dealca.\nDakula man an pasasalamat kan CDRRMO sa alkalde dahil sa nadagdagan na naman an saindang gagamiton na ambulansya para mas maparikas sa pagsakuro sa anoman na klase nin emerhensiya.\nEnot ng nakaresibe nin 2 bagong ambulansya an ciudad partikularmente an CDRRMO kan mga nakalihis na bulan sa irarum kan presenteng administrasyon. (Sor. City Public Information Office)\nBlessing kan 2 bagong rescue vehicle kan City DRRMO, isinagibo Reviewed by Sorsogon-News on 4:36 PM Rating: 5


Home / 2019 Elections / Camarines Sur / DILG / elections / Government / Naga City / Dai magtao nin cuarta sa mga NPA -DILG\nDai magtao nin cuarta sa mga NPA -DILG\nBicol Standard Newspaper Thursday, February 28, 2019 2019 Elections, Camarines Sur, DILG, elections, Government, Naga City\nNAGA CITY (Bicol Standard) -- Pig mamansayan ngonian kan mga tawohan kan DILG digdi sa Camarines Sur an mga kandidato arog kan mga lokal na official kan gobierno kun sisay sainda an ma-tao nin cuarta sa mga rebeldeng NPA, sa nagpapadagos na suboot extortion activiers kan nasambit na grupo.\nIni an pinaluwas na report kasuodma, pakatapos na confirmaron kan intelligence community na igwa pang mga lokal na kandidato an napipiritan o boluntar na nagtatao nin ayuda sa mga NPA, na naghahagad nin suborno, para tawan sinda nin bwelo na magkampanya sa nagdadangadang na election.\nSegun sa pahayag ni Melody Relucio, an provincial head kan DILG sa Camarines Sur, dai sinda nag oontok sa pag hinirib para makakua nin informasyon kun sisay sa mga kandidato an nakiki cooperar sa mga rebelde, sa paagui nin pagbayad nin cuarta sa mga kalaban kan gobierno.\nGinibo ni Relucio an pahayag na ini pakatapos na confirmaron ni DILG Sec Eduardo Año na igwa sinda nin pugol na listahan kan mga nagtatao nin cuarta sa NPA sa barangay, muncipal asin maging sa provincial level.\nMayo man nin sinambit na pangaran kan mga local officials na pinaluwas an DILG.\nDai magtao nin cuarta sa mga NPA -DILG Reviewed by Bicol Standard Newspaper on Thursday, February 28, 2019 Rating: 5


Nadaog man sa eleksyon matabang sa housing programs kan City Hall\n‘’You can help people naman even if not elected’’. Ini an mensaje ni Abogado Arnolfo Ricardo Cabling, presidente kan Social Housing Finance Corporation (SHFC) ki Consejal Julian Lavadia Jr. kan sinda magkaulay kan Mayo 23 matapos saiyang udok sa boot na akoon an resulta kan eleksyon sa Ciudad nin Naga.\nSi Lavadia, dai na nakalaog sa ‘’magic ten’’ sa grupo kan mga candidatong consejal kan Team Naga.\nAn social housing program sa paagi kan Social Housing Finance Corporation (SHFC) na pigtulod ni Lavadia bilang pamayo kan Committee on Agriculture and Housing, ipapadagos kan lokal na gobierno sa bagong liderato kan matukaw na Alcalde Nelson Legacion.\nSa entrevista kan Bicol Mail ki Lavadia mientras na matapos na an saiyang termino sa Hunyo 30, sinabi kaini na nagkaigwang nin marhay na bonga an saindang pag-uulay sa Presidente kan SHFC na kaipuhan an saiyang tabang sa pagproceso nin mga documento nganing marealisar an social housing programs na tatawan nin prioridad si mga informal settlers na familya asin si mga residentes kan barangay na hababa an saindang income.\nHinahagad ni Cabling an suporta asin tabang kan consejal dawa mayo na sa puesto sa City Hall magtatarabangan sinda kan pagtrabajo kan mga documento asin iba pang rekisitos nganing darahon sa opisina kan SHFC.\nKan Hulyo 2018 nagkaigwa na nin Memorandum of Understanding sa pag-ultanan kan LGU Naga asin SHFC para iimplementar an housing programs nganing matabangan an mga informal settlers na mayo pang permanenteng estaran.\nPig-estorya pa kan paluwason na consejal na an saiyang program enot nang pigpresentar kaini sa grupo nin mga paraomang residentes sa barangays kan Carolina asin Pacol na an konsepto sa housing program magtatabangan an LGU asin an SHFC.\nAn proyecto iimplementar sa 12 hektarya farm village sa Brgy. Carolina kan SHFC asin kan LGU base sa saindang pigpirmahan na memorandum of understanding kan Hulyo 2018.\nSinabi pa ni Lavadia, base sa plano an lambang benepisyaryo magkakaigwang 500 metros quadradong lote na iyo an papatindogan nin harong, puedeng tanuman nin fruit-bearing trees, gulayon, herbal/medical plants asin puede pang mag-atamang nin hayop o piggery.


Potrait ni Nani Wartabone\nAbril 30, 1907\nBelanda Suwawa, Hindia Belanda\nEnero 3, 1986(1986-01-03) (edad 78)\nIndonesia Suwawa, Indonesia\nSi Nani Wartabone (ika-30 nin Enero 1907 – ika-3 nin Enero 1986) sarong politiko gikan sa Gorontalo na pigdeklarar na saro sa Nasyunal na Heroe kan Indonesya kan 2003. Naimbuwelto si Wartabone sa trabahong sosyal bilang sekretaryo kan Jong Gorontalo sa Surabaya kan 1923. Limang taon an nakalihis, naging chairman siya kan sanga nin Gorontalo kan Partido Nasyunal kan Indonesya (PNI). Pigdeklarar niya an katalingkasan kan Gorontalo sa ika-23 nin Enero 1942, tolong taon bago an proklamasyon kan katalingkasan kan nasyon na Indonesya kan ika-17 nin Agosto 1945. Pagkatapos kan katalingkasan, parte siya kan mga puwersa na kun sain nagtapos an aklas nin Permesta kan pirang mga opisyal nin suldados kan 1958.\n2 Pakikibaka asin Hiroon\n2.1 Mga pangyayari sa Patriotikong Aldaw Enero 23, 1942\n2.2 Piggogobyernohan kan Hapon an Gorontalo\n2.3 Pagkadaog kan Hapon\n2.4 Nadakop kan Olandes\n2.5 Pagbabalik sa Gorontalo\n2.6 Labanan kontra sa PERMESTA\nAki si Nani Wartanobe ni Zakaria Watabone, na sarong opisyal na nagtatrabaho para sa Netherlands Indies Government. Hali man sa sarong marangal na ginikanan an saiyang ina. Dawa na nagtatrabaho an saiyang ama sa Dutch, igwa siyang ibang panta'naw sa mga parasakop. Habo niyang magduman sa eskwelahan nin huli ta segun saiya, sobrang pigluluwalhati kan saiyang mga paratukdo na mga igwang nasyonalidad na Dutch an nasyong Kasulnupan dangan pinapasupog an nasyon kan Indonesya. Pigpatalingkas niya man minsan an mga preso nin huli ta dae siyang puso na mahiling an mga tawong pigpaparusahan. \nPakikibaka asin Hiroon[liwaton | liwaton an gikanan]\nNagpoon si Nani Wartabone na aktibong naglaban para sa Indonesya poon kan mag-adal siya sa Surabaya. Itigtugdas niya pagkatapos an iribahang Gorontalo Jong sa Surabaya. Kadtong 1928, nagbalik siya sa Gorontalo asin nabuo an sarong asosasyon nin parauma ("hulanga"). Makintal sa mga miyembro kan hulanga an sarong pagmati nin nasyonalidad. Nagtugdas man siya nin mga sanga nin PNI asin Partindo. Matapos mabuta an duwang iribahan, naaging aktibo si Nani Wartabone sa Muhammadiyah.\nSa Persyarikatam Muhammadiyah, medyo aktibo si Nani Wartabone asin nagigibong mahiro an mga rida kan organisasyon.\nSa biograpiya ni Nani Wartabone na pinagsaro kan FKIP Unsrat sa Gorontalo (1985), pigsabi na poon pa kadtong 1930, su Nani Wartabone kaiba si Imam A Nadjamuddin naggibo nin inisyatiba tanganing maitugdas an grupong Muhammadiyah Suwawa. An mawuton ni Nani Wartabone na makalaog sa Muhammadiyah tanganing idirekta an mga Muslim na magsunod sa totoong mga tukdo kan Islam, tanganing an mga pana'naw na nakakaiba sa Islam, pwedeng maibsan asin pwedeng mag-iriwal nin magkakairibahan an mga tawo tanganing makua an katalingkasan. Piggamit niya an pagkakataong mangadal sa paagi kan mga aktibidad kan Muhammadiyah Tabligh sa mga baryo, bilang kadagdagan sa paghahatod nin mga tukdo kan Islam, pinurbaran man niyang hikayaton an kamalayan sa politika kan mga tawo na magkasaro para sa sarong independiyenteng Indonesya. Naging sobrang mahilig an mga tawo kan Gorontalo sa mga lektura ni Nani Wartabone. Kung aram kan komunidad na an nagtatao nin sarong da'wah sainda iyo si Nani Wartabone, maabot sinda in grupo tanganing mag-atendir asin magdangog sa tabligh. Kaya, an saiyang aktibidad nin misyonaryo pirming pigbabantayan kan pulisyang Olandes. Sa katotoohan, pirang beses na pigsabihan kan gobyerno kan Olandes sa paagi kan saiyang tugang na si Ayuba Wartabone, na nagsisirbi man na Wedana Gorontalo, nagtao nin sarong paisi para ki Nani Wartabone na relatibo sa saiyang mga aktibidad nin da'wah, kaiba an banta kan ipapaapon kung siya padagos oa nanggad sa saiyang aktibidad sa saiyang asosasyon. \nMga pangyayari sa Patriotikong Aldaw Enero 23, 1942[liwaton | liwaton an gikanan]\nDai nahaloy, nadangog ni Nani Wartabone na pig-okupar na kan mga Hapon an Manado. An mga Olandes nagdulag paduman sa Poso. Ini an nagkawsa sa Olandes sa Gorontalo na matakot asin naghanda sa paghali sa paagi kan enot na panunulo sa daga. Namati niya an pag-abot kan oras kan panlaban kontra sa Olandes.\nKadtong Enero 22, 1942, pigsuluan kan mga Olandes an Kalio motorboat asin warehouse nin kopra sa daungan. Sa pagkakaaram kaini, naghanda siya nin mga armas dangan mga huben na kalalakihan. Biyernes nin aga, Enero 23, 1942, nag-abot gikan Suwawa sa Gorontalo an mga tropa na pinamumunuan niya. Sa kasagsagan kan dalan, dakol na mga tawo an nagbali. Sa oras na 09.00 nin pagkaaga, naaresto gabos na mga opisyal na Olandes sa Gorontalo. Pagkatapos kaiyan, pinamunuan niya an mga tawo na ibaba an wagayway kan Olandes dangan itaas an puti asin pulang wagayway na pigsabayan pa ka kantang Indonesia Raya. Dangan naggibo siya nin sarong pataratara:\n“ Sagkod ngunyan, Ika-23 nin Enero 1942, kitang mga tawo kan Indonesya na yaon digdi, independensya na, talingkas, talingkas na sa pananakop kan ibang nasyon. An satuyang wagayway iyo an Merah Putih, an satong nasyunal bna kanta iyo an Indonesia Raya, pigkua na kan gobyerno kan Olandes an nasyunal na gobyerno ”\nKadtong Hapon, pinangenotan ni Nani Wartabone an sarong pag-uulay tanganing mamukna an Gorontalo Government Headquarters o Pucuk Pimpinan Pemerintahan Gorontalo (PPPG) na minaganap bilang House of Representatives o Badan Perwakilan Rakyat (BPR) asin naluklok si Nani bilang chairman kaini. Pagkalihis kan apat na aldaw, pinalipat ni Nani Wartabone an mga tawo sa sarong higanteng urulay sa Gorontalo Great Land. An layunin kaini tanganing mapamantinir an ipinahayag na katalingkasan sa anumang peligro.\nKang magkaigwa nin kapangyarihan an Hapon sa Indonesya, pig-aresto si Nani Wartabone dangan nakulong sa Manado sagkod Hunyo 1944. Utro siyang nakulong asin ipiglipat sa Morotai, pagkatapos sa Cipinang Prison, Jakarta, huli ta sa paghabo na itao an kapangyarihan sa Australya bilang minalawas nin mga Kaalyado. Pinakawalan siya kadtong Disyembre 23, 1949. \nPiggogobyernohan kan Hapon an Gorontalo[liwaton | liwaton an gikanan]\nMonumento ni Nani Wartabone na nakabugtak sa Syudad kan Gorontalo\nSarong bulan matapos an "Proklamasyon kan Nasyunal na Katalingkasan" sa Gorontalo, nagpoon na maglupad an mga tropang Hapon. Kadtong Pebrero 26 sarong barkong panggera kan Hapon na naghali gikan sa Manado na naka-angkla sa daungan kan Gorontalo. Iniimbitaran ni Nani Wartabone an mga tropang Hapon sa paglaom na makakatabang an saindang presensya sa PPPG. Naging kabaligtadan ini, imbis ipinagbawal kan Hapon an pagtataas kan wagayway na Pula asin Puti dangan pighagad na an mga residente kan Gorontalo, handang magsumite sa Hapon.\nDai nagtugot si Nani Wartabone sa kahagadan na ini. Anupaman, huli sa dai niya kayang magmontra sa mga Hapon, napagdesisyunan niyang maghali sa syudad nin Gorontalo asin magbalik sa saiyang banwaan na Suwawa, ning mayong paglipat kan soberanya.\nSa Suwawa, nagpoon si Nani Wartabone na mamuhay nin simple sa paagi kan pag-ooma. Makipagtabangan an mga tawo ki Nani Wartabone dangan sa wakas nagsagibo nin welga nin masa kaya an Gorontalo garo sarong syudad nin mga gadan. Nahiling an sitwasyon na ini, nagsagibo an Hapon sa paagi kan mga kasabwat kaini nin panraraot-puri, na nag-udyok si Nani Wartabone sa mga tawo na magrebelde kontra sa Hapon.\nBilang resulta kan panraraot na idto, si Nani Wartabone, naaresto sa wakas kadtong Disyembre 30 1943 asin pigdara sa Manado. Digdi, nakaekperyensya si Nani Wartabone nin mga manlaenlaen na mga pagpapasakit. An saro sa mga pasakit kan Hapon na namantinir pa langgad sa girumdoman o memorya kan mga tawo kan Gorontalo sagkod sa aldaw na ini, kang ipigtanom si Nani Wartabone bilog na aldaw apwera sa payo sa baybayin sa likod kan sa ngunyan na Gobernador kan Amihanang Sulawesi. Para sa haros sarong aldaw nagkawat an payo ni Nani Wartabone nin mga alon asin tipasi kan baybay. Pigpalaya man lang kan Hapon si Nani Wartabone kadtong Hunyo 6, 1945, nang magpoon na magbutwa an mga pagigirumduman pagkadaog kan Hapon gikan sa Mga Kaalyado.\nPagkadaog kan Hapon[liwaton | liwaton an gikanan]\nPagkatapos kan pasuko sa mga kaalyado, pigrerespeto pa langgad kan Hapon si Nani Wartabone bilang sarong lider kan mga namamanwaan kan Gorontalo. Pinatotoohan ini sa paagi kan pagsuko kan gobyernong Gorontalo gikan sa Hapon paduman ki Nani Wartabone kan Agosto 16 1945. Poon kan aldaw na ito, naglupad pabalik an Saka Merah Putih sa Gorontalo pagkatapos kan mademote ini kan Hapon poon pa kan Hunyo 6, 1942. Kakaibahon, pagkatapos kan paglipat kan kapangyarihan, dai nag-aaram sinda Nani Wartabone asin kan mga tawo kan Gorontalo an manonongod sa Proklamasyon kan Independensya kan Indonesya sa Jakarta kan minasunod na aldaw. Naaraman lang ninda ini kan Agosto 28, 1945.\nTanganing pakusugon an nasyunal na gobyerno sa Gorontalo na nakua sana gikan sa mga kamot kan mga Hapon, hinikayat ni Nani Wartabone an 500 na huben na lalaki tanganing maging seguridad asin puwersa nin depensa. Nila'gan sinda nin mga nakuanang armadas hali sa Hapon asin Netherlands. Pigsanay an puwersang ini ni Nani Wartabone mismo, mantang an kinamumugtakan kan pagsasanay, nakasentro sa Tabuliti, Suwawa. Napaka estratehiko an rehiyon na ini, nasa sarong burol na napapalibutan nin kadakol na sararadit na burol, asin pwedeng masubaybayan an bilog na syudad kan Gorontalo. Sa lugar man na ini, nagtindog an mga kadto pang mga hadi kan Gorontalo kan saindang mga kuta.\nMatapos maresibi an barita kan proklamasyon sa Jakarta, kadtong ika-1 nin Setyembre 1945 namukna ni Nani Wartabone an Nasyunal na Konseho sa Gorontalo bilang sarong lehislatibong katabang tanganing tabangan an lider kan pamahalaan. Binubuo an 17-miyembro nin lupon nin mga klero, lider nin komunidad asin lider nin partidong pampulitika. Si Gustaaf Adolf Maengkom na naging Ministro nin Hustisya kan Republika kan Indonesya asin si Muhammad Ali na naging lider kan Customs asin Excise sa Tanjung Priok an duwa sa 17 na miyembro kan lupon.\nNadakop kan Olandes[liwaton | liwaton an gikanan]\nSa kasamaang palad, an sitwasyon na ini dai naghaloy nin huli ta sa paglaog kan mga kaalyado. Sa mga Olandes na nakisakay sa Mga Kaalyado kan oras na ito, saro si Nani Wartabone sa seryosong banta sa saindang intensyon na sakupon utro an Indonesya lalo na an Gorontalo. Nagpanggap sindang iniimbitaran si Nani Wartabone na makipag-ayos kan Nobyembre 30 1945 sa sarong kaalyadong barkong, dangan pigdakop siya kan mga Olandes. Tulos-tulos na pigdara si Nani Wartabone sa Manado.\nSa presensiya kan Korte nin Militar kan Olandes sa Manado, pigsentensyahan si Nani Wartabone nin 15 taon sa preso sa pagtatraydor kan Enero 23, 1942. Gikan sa kulugan sa Manado, pigdara si Nani Wartabone sa Morotai na kun sain piglipat sa kulungan nin Cipinang sa Jakarta kan Disyembre 1946. Kagsarong aldaw sana sa Cipinang, pigkulong utro si Nani sa Morotai. Digdi nagsapo na naman siya nin marahas na pisikal na pagpapasakit gikan sa pangrakyadang suldados kan Olandes. Sa Morotai, pigbalik na naman siya sa Cipinang, sagkod pigpaluwas kan Enero 23 1949, pagkatapos kan pagmidbid kan soberanya kan Indonesya.\nPagbabalik sa Gorontalo[liwaton | liwaton an gikanan]\nKan Pebrero 2, 1950, nakatungtong na naman si Nani Wartabone sa Gorontalo, sarong nasyon na pinaglaban para sa katalingkasan. Pigtanggap kan mga tawo asin kan Nasyunal na Konseho na nakipaglaban sa saiya na presensya na igwang pagmati nin kagalakan na may halong emosyon asin luha. Sinabat nin may magaan na boot an barkong Bateku na nagdara ki Nani Wartabone sa tahaw nin dagat kan mga tawo kan Gorontalo. Pagkatapos pigdara si Nani Wartabone hali sa daungan tanganing darahon sa palibot kan syudad sa sarong diwa nin pagiging makabanwaan.\nIpinangako kan mga tawo an katapatan na maging lider kan gobyerno. Alagad kinontra ni Nani Wartabone an porma kan gobyernong Republik Indonesia Serika (RIS) na nag-iiral sa oras na idto. Nasa State of East Indonesia an Gorontalo mismo. Segun sa saiya, sarong papet na gobyerno sana an RIS na mawot kan mga Olandes tanganing mamantinir na nakabanga asin madalion na makontrol utro an Indonesya.\nIpiglipat utro ni Nani Wartabone an mga tawo kan Gorontalo sa sarong dambuhalang pag-uurulayan kadtong Abril 6, 1950. An obheto kan dambuhalang pag-uurulayan na ini tanganing habuan an RIS asin magbali sa Republika kan Indonesya. Ipinabisto kanpangyayaring ini na an Gorontalo iyo an enot na teritoryo kan Indonesya na nagpahayag kan paghabo sa RIS.\nSa panahon na ini sagkod 1953, ipinagkatiwala si Nani Wartabone nin dakol na mga importanteng posisyon, kabali an pamayo kan gobyerno sa Gorontalo, an Naghihirong Pamayo kan Rehiyon nin Amihanan na Sulawesi, asin sarong miyembro kan DPRD kan Amihanan na Sulawesi. Pagkatapos kaiyan, pinili ni Nani Wartabone na mamuhay sa saiyang baryo na Suwawa. Digdi nagbalik siya sa umahan dangan nagpadakula nin mga hayop garo kan mga ordinaryong parauma sa mga tago na lugar.\nLabanan kontra sa PERMESTA[liwaton | liwaton an gikanan]\nNabalisa na naman ang katoninongan nin buhay ni Nani Wartabone bilang sarong parauma kan an magmua nin kapangyarihan an PRRI / PERMESTA sa Gorontalo pagkatapos ni Lt. Col. Ventje Sumual asin ipinahayag kan saiyang mga kaamigo an pamahalaan na PRRI / PERMESTA sa Manado kadtong Marso 1957. Naging makusog utro an kaluluwa kan pagiging makabanwaan ni Nani Wartabone. Pinangenotan niya otro an masa kan mga tawo asin kaakian na makua otro an kapangyarihan kan PRRI / PERMESTA sa Gorontalo asin ibalik ini sa sentral na gobyerno sa Jakarta.\nSa karaotan nin palad, dai pa gayong makusog an mga puwersa ni Nani Wartabone kaysa sa mga pwersang rebelde. Samakatuwid, nagpirit na maglaog sa kadlagan an saiyang pamilya dangan mga tropa tanganing makadulag sa pananambang kan hukbo nin mga rebelde. Sa panahon kan gerang gerilya na ini, pig-aapod an mga tropa ni Nani Wartabone na "An mga puwersa nin kadlagan".\nNaggamit si Nani Wartabone nin manlaen-laen na mga paagi tanganing makakua siya nin mga armas asin tropa gikan sa Sentro. Kadtong bulan nin Ramadan kan 1958, nag-abot an tabang kan mga tropa nin hukbo hali sa Brawijaya 512 Battalion na kinakapotan ni Kapitan Acub Zaenal asin mga tropa hali sa Detachment 1 Battalion 715 Hasanuddin na pinangenotan ni Kapitan Piola Isa. Mabalos sa tabang kan duwang puwersang ini hali sa Subangan na Haba asin Habagatan na Sulawesi, nakua utro ni Nani Wartabone an gobyerno sa Gorontalo gikan sa mga kamit kan PRRI / PERMESTA kadtong katahawan kan Hunyo 1958.\nPolitiko[liwaton | liwaton an gikanan]\nPagkatapos na madaog an PRRI / PERMESTA sa Gorontalo, pinagkatiwalaan utro si Nani Wartabone na magkapot nin mga importanteng posisyon. Halimbawa na sana, bilang sarong Residente kan Amihanan na Sulawesi sa Gorontalo, dangan sarong miyembro kan DPRGR bilang sarong grupo nin deligado kan parabukid. Pagkatapos kan mga pangyayari nin G30S kan 1965, nagbalik si Nani Wartabone tangáning magtindog sa vanguard kan mga tawo kan Gorontalo sa orden tanganing mahali an mga gamot kan komunismo sa rehiyon.\nSi Nani Wartabone, na dating miyembro kan MPRS Rl, sarô na miyembro kan National Drafting Council asin sarong miyembro kan DPA, naging sarong buta na mata kaiba an Pambiyernes na pamibi tanganging mamibi kan Enero 3, 1986, bilang sarong parauma sa sarong tago na nayon, Suwawa, Gorontalo.\nSa komerasyon kan aldaw nin mga Heroe kan 2003, ipigtao ni Presidente Megawati Soekarnoputri an titulo na Nasyunal na Heroe ki Nani Wartabone sa paagi kan saiyang tagapagmana, pigrerepresentar kan saro sa saiyang mga aking lalaki na si Hi Fauzi Wartabone, sa State Palace kan ika-7 nin Nobyembre 2003. Pigdeklara si Wartabone nin Nasyunal na Heroe base sa Presidential Decree No. 085 / TK / 2003 na pigpetsahan kan Nobyembre 6, 2003.\nTanganing komemoran an saiyang pakikibaka sa Syudad nin Gorontalo, ipigtindog an Tugu Nani Wartabone tanganing magirumdonan kan mga tawo kan Gorontalo an historikong pangyayari kan Enero 23, 1942.\nReferensi[liwaton | liwaton an gikanan]\n↑ markassemut.com: Monumen Nani Wartabone\n↑ 2.0 2.1 merdeka.com: Profil Nani Wartabone\n↑ 3.0 3.1 3.2 3.3 pahlawanindonesia.com: Biografi Pahlawan Nani Wartabone (indones)\nRiwayat hidup Nani Wartabone (indones)\nTugu Nani Wartabone (indones)\nPinaghugot gikan sa "https://bcl.wikipedia.org/w/index.php?title=Nani_Wartabone&oldid=187922"\nHuring pigliwat an pahinang ini kan 18 Pebrero 2020, alas 10:51.


Universidad de Sta. Isabel - Wikipedia\nAtubangan kan Universidad de Sta. Isabel\nAn Universidad de Sta. Isabel (dating "Colegio de Sta. Isabel") sarong pribadong Vicentino asin Katolikong unibersidad sa Syudad nin Naga, Filipinas. Sadiri asin pigpapadalagan kan mga madre kan Hijas de la Caridad de San Vicente de Paul (Daughters of Charities). Enot na nagpadalagan kaini iyo an limang mga madre kan Hijas de Caridad na nagarabot kan Enero 1868 sa pasugo ni Obispo Francisco Gainza na iyo an kagtugdas mismo kan eskwelahan. Sagkod ngonyan an Orden kan Hijas de la Caridad de San Vicente de Paul iyo pa an nagkakapot asin nagmamanehar kan sinabing institusyon. Dati an pangaran kaini Colegio de Sta. Isabel (1867) asin ini napatindog sa pwersa kan Dekreto Real ni Reyna Isabel II kan Espanya.\nAn kagmukna kan Hijas de la Caridad de San Vicente de Paul iyo si San Vicente de Paul asin ini tinogdas niya kan Nobyembre 29, 1633 duman sa Pransya.\nAn eskwelahan na ini pig-inaguraran kan Abril 12, 1869. An Colegio de Sta. Isabel iyo an pinaka-enot na normal school para sa babae sa Filipinas asin sa Sur-subangan na Asya. Kan Agosto 20, 2001, ini nagin sarong lubos na unibersidad sa ri'gon kan Akta Republika 7722 na bisto sa titulong "Higher Education Act of 1994".\nAn lumang Colegio de Santa Isabel\nUnibersidad de Sta. Isabel bilang Historical Landmark\nVincentian Heritage Park\nOfisyal na Websayt kan Universidad de Sta. Isabel\nKinua sa "https://bcl.wikipedia.org/w/index.php?title=Universidad_de_Sta._Isabel&oldid=214673"\nHuring binago an pahinang ini kaitong 24 Setyembre 2021, alas 03:05.


Sorsogon, nakapagrehistro nin mga bagong kaso kan Covid-19; Sorsogon City may pinadakol na aktibong kaso - SORSOGON NEWS ONLINE\nHome News Sorsogon, nakapagrehistro nin mga bagong kaso kan Covid-19; Sorsogon City may pinadakol na aktibong kaso\nSorsogon, nakapagrehistro nin mga bagong kaso kan Covid-19; Sorsogon City may pinadakol na aktibong kaso\nOnseng panibagong kaso kan Covid-19 an naerehistro sa probinsya kan Sorsogon kan nakalihis na weekend sosog sa Agosto 22 na report kan Dept. of Health Bicol.\nSampolo sa nasabing bilang iyo an nagkaigwa nin close contact sa Covid-19 person mantang an saro na panibagong kaso iyo an LSI o locally stranded individual.\nSinabi pa sa report, 6 sa 10 ng nagka-virus iyo an gikan sa opisina kan National Irrigation Administration - Sorsogon makalihis na magkaigwa nin close contact sa saindang kaopisina na nagpositibo man sa virus.\nLiwat man na pinangaranan ni Gobernador Francis Escudero an mga ini na sinda Sherwin R. Nopre, 29 anyos na gikan sa Camaligan, Camarines Sur; Cammille B. Haya, 27 anyos na limang bulan na bados asin residente kan Barangay Tugos; Anne A. Santos, 46 anyos kan Barangay OLV Bibincahan; Zenaida B. Esmen~a, 48 anyos na residente kan Barangay San Juan Bag-o, Bulan; asin si Genaro G. Capron Jr., 46 anyos na taga Palanas, Masbate.\nSa ibong na lado, dae na pinangaran kan gobernador an saro sa mga nagpositibo na gikan sa nasabing ahensya dahilan sa nagsairarum ini sa RT-PCR test o swab test sa probinsya kan Camarines Sur.\nKasabay man sa pinangaranan kan gobernador an apat na persona na naolakitan kan virus na mga residente kan Barangay Jibong sa Barcelona, Sorsogon.\nIni iyo sinda Melinda F. Orejela, 55 anyos asin Rosenda G. Dino, 48 anyos na nagtatrabaho bilang Barangay Health Workers; Antero D. Floralde, 51 anyos na sarong Barangay Kagawad asin an 55-anyos na barangay tanod na si Minda E. Gallego.\nSa ibong na lado, pinagbisto naman an LSI na si Dharwin G. Almin~e, 18 anyos na taga Brgy. San Francisco, Bulan Sorsogon.\nPadagos man ngonian na pinagkokompleto kan Provincial Health Office Sorsogon an detalye dapit kay Bicol #1017 na residente kan Sor. City na panibagong kaso kan Covid-19 sa ciudad.\nSa ngonian, sinabi kan gobernador, nasa quarantine facility na an mga ini asin padagos na pinag-oobserbahan kan mga doktor mantang masairarum sa mandatoryong pagkakwarentina.\nDahilan kaini, suminakat na sa 86 an kompirmadong kaso kan Covid-19 sa Sorsogon, as of 9am kasuudma mantang an ciudad kan Sorsogon an nakapagrehistro na nin pinakadakol na aktibong kaso na uminabot sa 11, na sinundan kan Bulan na may 7, 6 sa Pilar mantang may tiglimang kaso sa Barcelona asin Matnog./\nSorsogon, nakapagrehistro nin mga bagong kaso kan Covid-19; Sorsogon City may pinadakol na aktibong kaso Reviewed by Sorsogon-News on 4:51 PM Rating: 5


Home / Bicol / Bicol News / Camarines Sur / News / Babae, binadil nin 5ng armadong lalaki sa Sipocot\nBabae, binadil nin 5ng armadong lalaki sa Sipocot\nBicol Standard Thursday, September 14, 2017 Bicol, Bicol News, Camarines Sur, News\nSIPOCOT, CSur 9/14/17 (BICOL STANDARD) – Limang lalaki na armado nin haralipot asin haralabang badil an suspechado sa pagpabil ki Marcelina Ponteris, sa Barangay Caima, sa banwaan na ini, kasubagong alas 5:30 nin hapon.\nSabi sa report kan pulis, kasubagong alas 7:00 nin bangui, nakarecibe sinda nin apod sa cellphone hale ki Municipal Councilor Eduardo Dela Pena Jr., na nagpapaisi kan incidente na nangyari sa victima.\nBase sa informasyon, an lugar na pinangyarihan kan krimen harane sa Barangay Calabnigan, Libmanan, Camarines Sur, na kun saen nagkaigwa nin baradilan an mga rebeldeng NPA asin an mga soldados kan gobierno, dai pa lang nahahaloy.\nBakong malinaw sa bareta kun mag koneksyon an pagbadil ki Ponteris sa nangyaring encounter kan NPA asin Army.\nBinawian tulos nin buhay an victima, sa pinangyarihan kan incidente.\nBabae, binadil nin 5ng armadong lalaki sa Sipocot Reviewed by Bicol Standard on Thursday, September 14, 2017 Rating: 5